title: Sklep (EU) 2018/853 Evropskega parlamenta in Sveta z dne 30. maja 2018 o spremembi Uredbe (EU) št. 1257/2013, direktiv 94/63/ES in 2009/31/ES Evropskega parlamenta in Sveta ter direktiv Sveta 86/278/EGS in 87/217/EGS v zvezi s postopkovnimi pravili na področju okoljskega poročanja ter razveljavitvi Direktive Sveta 91/692/EGS

text:
                  14.6.2018

                  SL

                  Uradni list Evropske unije

                  L 150/155

            SKLEP (EU) 2018/853 EVROPSKEGA PARLAMENTA IN SVETA
      z dne 30. maja 2018
      o spremembi Uredbe (EU) št. 1257/2013, direktiv 94/63/ES in 2009/31/ES Evropskega parlamenta in Sveta ter direktiv Sveta 86/278/EGS in 87/217/EGS v zvezi s postopkovnimi pravili na področju okoljskega poročanja ter razveljavitvi Direktive Sveta 91/692/EGS
      EVROPSKI PARLAMENT IN SVET EVROPSKE UNIJE STA –
      ob upoštevanju Pogodbe o delovanju Evropske unije in zlasti člena 192(1) Pogodbe,
      ob upoštevanju predloga Evropske komisije,
      po posredovanju osnutka zakonodajnega akta nacionalnim parlamentom,
      ob upoštevanju mnenja Evropskega ekonomsko-socialnega odbora (1),
      po posvetovanju z Odborom regij,
      v skladu z rednim zakonodajnim postopkom (2),
      ob upoštevanju naslednjega:

                  (1)

                  Direktivi Sveta 86/278/EGS (3) in 87/217/EGS (4) temeljita na členih 100 in 235 Pogodbe o ustanovitvi Evropske gospodarske skupnosti oziroma sedanjih členih 115 in 352 Pogodbe o delovanju Evropske unije (PDEU). Spremembe navedenih direktiv v tem sklepu so povezane z okoljsko politiko Unije ter so neposredna posledica razveljavitve Direktive Sveta 91/692/EGS (5) na podlagi člena 192(1) PDEU. Zato je ustrezno, da je podlaga za te spremembe člen 192(1) PDEU.

                  (2)

                  Direktiva Evropskega parlamenta in Sveta 94/63/ES (6) temelji na členu 100a Pogodbe o ustanovitvi Evropske skupnosti oziroma sedanjem členu 114 PDEU. Spremembe navedene direktive v tem sklepu so povezane z okoljsko politiko Unije in so neposredna posledica razveljavitve Direktive 91/692/EGS na podlagi člena 192(1) PDEU. Zato je ustrezno, da je podlaga za te spremembe člen 192(1) PDEU.

                  (3)

                  Direktiva 91/692/EGS je bila sprejeta, da bi se na panožni osnovi racionalizirale in izboljšale določbe o prenosu informacij in objavi poročil v zvezi z nekaterimi direktivami o varstvu okolja. Za dosego navedenega cilja je bilo z Direktivo 91/692/EGS spremenjenih več direktiv, in sicer so bile uvedene enotne zahteve za poročanje.

                  (4)

                  Izvajanje zahtev za poročanje, uvedenih z Direktivo 91/692/EGS, je postalo obremenjujoče in neučinkovito. Poleg tega so bili številni akti Unije, ki so bili spremenjeni z Direktivo 91/692/EGS, nadomeščeni in ne vsebujejo več zahtev za poročanje, kot so bile uvedene z navedeno direktivo. Na primer, z Direktivo Evropskega parlamenta in Sveta 2000/60/ES (7) je bilo razveljavljenih sedem aktov Unije na področju vodne politike, navedena direktiva pa ni vključevala sistema poročanja, uvedenega z Direktivo 91/692/EGS. Poleg tega Direktiva 2010/75/EU Evropskega parlamenta in Sveta (8) ne vsebuje sklica na Direktivo 91/692/EGS in namesto tega določa poseben sistem poročanja.

                  (5)

                  Direktiva 91/692/EGS ne določa uporabe elektronskih orodij. Zaradi uspešnega razvoja orodja ReportNet Evropske agencije za okolje in področnih pobud za racionalizacijo poročanja, kot je evropski informacijski sistem za vode, sta postali potreba po horizontalnem instrumentu poročanja in njegova učinkovitost vse bolj vprašljivi. S sprejetjem Direktive 2007/2/ES Evropskega parlamenta in Sveta (9) ter povezanim razvojem skupnega okoljskega informacijskega sistema je bil uveden sodobnejši in učinkovitejši horizontalni pristop k upravljanju informacij in poročanju v zvezi z okoljsko politiko Unije.

                  (6)

                  Zato bi bilo treba Direktivo 91/692/EGS razveljaviti.

                  (7)

                  Večina direktiv, spremenjenih z Direktivo 91/692/EGS, ni več veljavnih. Veljavni sta še direktivi 86/278/EGS in 87/217/EGS.

                  (8)

                  V skladu z Direktivo 86/278/EGS morajo države članice predložiti poročilo o izvajanju navedene direktive na podlagi vprašalnika ali predloge, ki ju pripravi Komisija v skladu s postopkom iz Direktive 91/692/EGS. Da zaradi razveljavitve Direktive 91/692/EGS ne bi nastala pravna praznina, je treba sklic nanjo nadomestiti s sklicem na postopek iz Direktive 86/278/EGS.

                  (9)

                  Poročanje držav članic na podlagi Direktive 87/217/EGS ni več potrebno po sprejetju Uredbe (ES) št. 1907/2006 Evropskega Parlamenta in Sveta (10), s katero je določeno postopno odpravljanje proizvodnje in uporabe surovega azbesta in izdelkov, ki vsebujejo azbest, v Uniji. Zato je ustrezno črtati te zahteve za poročanje iz navedene direktive.

                  (10)

                  Po začetku veljavnosti Direktive 91/692/EGS so naslednje uredbe in direktive vključevale sklic na navedeno direktivo: Direktiva Evropskega parlamenta in Sveta 94/62/ES (11), Direktiva 94/63/ES, Direktiva Sveta 1999/31/ES (12), Direktiva 2000/53/ES Evropskega parlamenta in Sveta (13), Direktiva 2003/87/ES Evropskega parlamenta in Sveta (14), Direktiva 2008/98/ES Evropskega parlamenta in Sveta (15), Direktiva 2009/31/ES Evropskega parlamenta in Sveta (16) ter Uredba (EU) št. 1257/2013 Evropskega parlamenta in Sveta (17).

                  (11)

                  Komisija je v okviru akcijskega načrta EU za krožno gospodarstvo predlagala spremembo direktiv 94/62/ES, 1999/31/ES, 2000/53/ES in 2008/98/ES, da se nadomesti sklic na Direktivo 91/692/EGS.

                  (12)

                  Za zagotovitev, da so nekatere določbe iz prilog k Direktivi 86/278/EGS posodobljene, bi bilo treba na Komisijo prenesti pooblastilo za sprejemanje aktov v skladu s členom 290 PDEU v zvezi s prilagoditvijo navedenih določb tehničnemu in znanstvenemu napredku. Podobno bi bilo treba za zagotovitev, da so priloge k Direktivi 2009/31/ES posodobljene, na Komisijo prenesti pooblastilo za sprejemanje aktov v skladu s členom 290 PDEU v zvezi s prilagoditvijo navedenih prilog tehničnemu in znanstvenemu napredku. S prilagoditvijo prilog k Direktivi 2009/31/ES ne bi smeli zmanjšati ravni varnosti ali oslabiti načel za spremljanje, določenih z merili, ki jih vsebujejo navedene priloge. Zlasti je pomembno, da se Komisija pri svojem pripravljalnem delu ustrezno posvetuje, vključno na ravni strokovnjakov, in da se ta posvetovanja izvedejo v skladu z načeli, določenimi v Medinstitucionalnem sporazumu z dne 13. aprila 2016 o boljši pripravi zakonodaje (18). Za zagotovitev enakopravnega sodelovanja pri pripravi delegiranih aktov Evropski parlament in Svet zlasti prejmeta vse dokumente sočasno s strokovnjaki iz držav članic, njuni strokovnjaki pa se sistematično lahko udeležujejo sestankov strokovnih skupin Komisije, ki zadevajo pripravo delegiranih aktov.

                  (13)

                  Drugi pododstavek člena 21(2) Uredbe (EU) št. 1257/2013 se sklicuje na Direktivo 91/692/EGS, ki bo razveljavljena. Po tej določbi naj bi se prvo poročanje začelo na datum, ko se bo začela uporabljati Uredba (EU) št. 1257/2013. Komisija je 19. decembra 2016 z Izvedbenim sklepom (EU) 2016/2323 (19) pripravila prvo različico evropskega seznama obratov za recikliranje ladij (v nadaljnjem besedilu: evropski seznam). V skladu s členom 26 Uredbe (EU) št. 1257/2013 smejo države članice pred datumom začetka uporabe navedene uredbe izdati dovoljenje za recikliranje ladij v ustreznih obratih, ki so na evropskem seznamu. V teh okoliščinah se Uredba (ES) št. 1013/2006 Evropskega parlamenta in Sveta (20) ne uporablja. Da bi preprečili vrzel, ko se informacije ne bi zbirale niti v okviru Uredbe (ES) št. 1013/2006 niti Uredbe (EU) št. 1257/2013, je primerno uvesti prehodno obdobje poročanja med predvidenim datumom izdaje prvega dovoljenja v dani državi članici v skladu s členom 26 Uredbe (EU) št. 1257/2013 in datumom začetka uporabe navedene uredbe za vse države članice, ki se odločijo za uporabo prehodnega obdobja iz navedenega člena. Da se omeji s tem povezano upravno breme za vse te države članice, informacij iz prehodnega obdobja ni treba zbrati v posebnem poročilu. Namesto tega bi moralo zadostovati, da se informacije vključijo ali zajamejo v prvem rednem poročilu, ki zajema triletno obdobje od datuma začetka uporabe Uredbe (EU) št. 1257/2013.

                  (14)

                  Zahteva za poročanje iz Direktive 94/63/ES ni več potrebna za spremljanje izvajanja navedene direktive. Zadevno določbo bi bilo zato treba črtati.

                  (15)

                  Ker cilja tega sklepa, in sicer spremembe ali razveljavitve pravnih aktov Unije s področja okoljskega poročanja, ki se ne uporabljajo več ali niso več ustrezni, države članice ne morejo zadovoljivo doseči, temveč se zaradi svoje narave lažje doseže na ravni Unije, lahko Unija sprejme ukrepe v skladu z načelom subsidiarnosti iz člena 5 Pogodbe o Evropski uniji. V skladu z načelom sorazmernosti iz navedenega člena ta sklep ne presega tistega, kar je potrebno za doseganje navedenega cilja.

                  (16)

                  Uredbo (EU) št. 1257/2013 ter direktive 94/63/ES, 2009/31/ES, 86/278/EGS in 87/217/EGS bi bilo zato treba ustrezno spremeniti –

            SPREJELA NASLEDNJI SKLEP:
      Člen 1
      Spremembe Direktive 2009/31/ES
      Direktiva 2009/31/ES se spremeni:

                  (1)

                  v členu 27 se odstavek 1 nadomesti z naslednjim:
                  „1.   Države članice Komisiji vsaka tri leta predložijo poročilo o izvajanju te direktive, vključno z registrom iz točke (b) člena 25(1). Prvo poročilo se Komisiji pošlje do 30. junija 2011. Poročilo se pripravi na podlagi vprašalnika ali predloge, ki ju sprejme Komisija v obliki izvedbenih aktov. Ti izvedbeni akti se sprejmejo v skladu s postopkom pregleda iz člena 30(2). Vprašalnik ali predloga se pošlje državam članicam vsaj šest mesecev pred rokom za predložitev poročila“;

                  (2)

                  člen 29 se nadomesti z naslednjim:
                  „Člen 29
                  Spremembe prilog
                  Na Komisijo se prenese pooblastilo za sprejemanje delegiranih aktov v skladu s členom 29a za spremembo prilog z namenom prilagoditve tehničnemu in znanstvenemu napredku. Rezultat takih prilagoditev ne sme biti zmanjšanje ravni varnosti, določene z merili, ki jih vsebuje Priloga I, ali oslabiti načel za spremljanje, ki jih vsebuje Priloga II.“;

                  (3)

                  vstavi se naslednji člen:
                  „Člen 29a
                  Izvajanje prenosa pooblastila
                  1.   Pooblastilo za sprejemanje delegiranih aktov je preneseno na Komisijo pod pogoji, določenimi v tem členu.
                  2.   Pooblastilo za sprejemanje delegiranih aktov iz člena 29 se prenese na Komisijo za obdobje petih let od 4. julija 2018. Komisija pripravi poročilo o prenosu pooblastila najpozneje devet mesecev pred koncem petletnega obdobja. Poročilo se posreduje Evropskemu parlamentu in Svetu. Prenos pooblastila se samodejno podaljšuje za enako dolga obdobja, razen če Evropski parlament ali Svet nasprotuje temu podaljšanju najpozneje tri mesece pred koncem vsakega obdobja.
                  3.   Prenos pooblastila iz člena 29 lahko kadar koli prekliče Evropski parlament ali Svet. S sklepom o preklicu preneha veljati prenos pooblastila iz navedenega sklepa. Sklep začne učinkovati dan po njegovi objavi v Uradnem listu Evropske unije ali na poznejši dan, ki je določen v navedenem sklepu. Sklep ne vpliva na veljavnost že veljavnih delegiranih aktov.
                  4.   Komisija se pred sprejetjem delegiranega akta posvetuje s strokovnjaki, ki jih imenujejo države članice, v skladu z načeli, določenimi v Medinstitucionalnem sporazumu z dne 13. aprila 2016 o boljši pripravi zakonodaje (*1).
                  5.   Komisija takoj po sprejetju delegiranega akta o njem sočasno uradno obvesti Evropski parlament in Svet.
                  6.   Delegirani akt, sprejet na podlagi člena 29, začne veljati le, če mu niti Evropski parlament niti Svet ne nasprotuje v roku dveh mesecev od uradnega obvestila Evropskemu parlamentu in Svetu o tem aktu ali če pred iztekom tega roka tako Evropski parlament kot Svet obvestita Komisijo, da mu ne bosta nasprotovala. Ta rok se na pobudo Evropskega parlamenta ali Sveta podaljša za dva meseca.

                     (*1)  UL L 123, 12.5.2016, str. 1.“;"

                  (4)

                  člen 30 se nadomesti z naslednjim:
                  „Člen 30
                  Postopek v odboru
                  1.   Komisiji pomaga Odbor za podnebne spremembe, ustanovljen s členom 26 Uredbe (EU) št. 525/2013 Evropskega parlamenta in Sveta (*2). Ta odbor je odbor v smislu Uredbe (EU) št. 182/2011 Evropskega parlamenta in Sveta (*3).
                  2.   Pri sklicevanju na ta odstavek se uporablja člen 5 Uredbe (EU) št. 182/2011.

                     (*2)  Uredba (EU) št. 525/2013 Evropskega parlamenta in Sveta z dne 21. maja 2013 o mehanizmu za spremljanje emisij toplogrednih plinov in poročanje o njih ter za sporočanje drugih informacij v zvezi s podnebnimi spremembami na nacionalni ravni in ravni Unije ter o razveljavitvi Sklepa št. 280/2004/ES (UL L 165, 18.6.2013, str. 13)."

                     (*3)  Uredba (EU) št. 182/2011 Evropskega parlamenta in Sveta z dne 16. februarja 2011 o določitvi splošnih pravil in načel, na podlagi katerih države članice nadzirajo izvajanje izvedbenih pooblastil Komisije (UL L 55, 28.2.2011, str. 13).“."

            Člen 2
      Spremembe Direktive 86/278/EGS
      Direktiva 86/278/EGS se spremeni:

                  (1)

                  člen 13 se nadomesti z naslednjim:
                  „Člen 13
                  Na Komisijo se prenese pooblastilo za sprejemanje delegiranih aktov v skladu s členom 15a za spremembo prilog z namenom prilagoditve tehničnemu in znanstvenemu napredku.
                  Prvi odstavek se ne uporablja za parametre in vrednosti iz prilog I A, I B in I C, kakršne koli dejavnike, ki lahko vplivajo na oceno navedenih vrednosti, ter parametre za analizo iz prilog II A in II B.“;

                  (2)

                  člen 14 se črta;

                  (3)

                  člen 15 se nadomesti z naslednjim:
                  „Člen 15
                  1.   Komisiji pomaga odbor, ustanovljen s členom 39 Direktive 2008/98/ES Evropskega parlamenta in Sveta (*4). Ta odbor je odbor v smislu Uredbe (EU) št. 182/2011 Evropskega parlamenta in Sveta (*5).
                  2.   Pri sklicevanju na ta odstavek se uporablja člen 5 Uredbe (EU) št. 182/2011.

                     (*4)  Direktiva 2008/98/ES Evropskega parlamenta in Sveta z dne 19. novembra 2008 o odpadkih in razveljavitvi nekaterih direktiv (UL L 312, 22.11.2008, str. 3)."

                     (*5)  Uredba (EU) št. 182/2011 Evropskega parlamenta in Sveta z dne 16. februarja 2011 o določitvi splošnih pravil in načel, na podlagi katerih države članice nadzirajo izvajanje izvedbenih pooblastil Komisije (UL L 55, 28.2.2011, str. 13).“;"

                  (4)

                  vstavi se naslednji člen:
                  „Člen 15a
                  1.   Pooblastilo za sprejemanje delegiranih aktov se prenese na Komisijo pod pogoji, določenimi v tem členu.
                  2.   Pooblastilo za sprejemanje delegiranih aktov iz člena 13 se prenese na Komisijo za obdobje petih let od 4. julija 2018. Komisija pripravi poročilo o prenosu pooblastila najpozneje devet mesecev pred koncem petletnega obdobja. Poročilo se posreduje Evropskemu parlamentu in Svetu. Prenos pooblastila se samodejno podaljšuje za enako dolga obdobja, razen če Evropski parlament ali Svet nasprotuje temu podaljšanju najpozneje tri mesece pred koncem vsakega obdobja.
                  3.   Prenos pooblastila iz člena 13 lahko kadar koli prekliče Evropski parlament ali Svet. S sklepom o preklicu preneha veljati prenos pooblastila iz navedenega sklepa. Sklep začne učinkovati dan po njegovi objavi v Uradnem listu Evropske unije ali na poznejši datum, ki je določen v navedenem sklepu. Sklep ne vpliva na veljavnost že veljavnih delegiranih aktov.
                  4.   Komisija se pred sprejetjem delegiranega akta posvetuje s strokovnjaki, ki jih imenujejo države članice, v skladu z načeli, določenimi v Medinstitucionalnem sporazumu z dne 13. aprila 2016 o boljši pripravi zakonodaje (*6).
                  5.   Komisija takoj po sprejetju delegiranega akta o njem sočasno uradno obvesti Evropski parlament in Svet.
                  6.   Delegirani akt, sprejet na podlagi člena 13, začne veljati le, če mu niti Evropski parlament niti Svet ne nasprotuje v roku dveh mesecev od uradnega obvestila Evropskemu parlamentu in Svetu o tem aktu ali če pred iztekom tega roka tako Evropski parlament kot Svet obvestita Komisijo, da mu ne bosta nasprotovala. Ta rok se na pobudo Evropskega parlamenta ali Sveta podaljša za dva meseca.

                     (*6)  UL L 123, 12.5.2016, str. 1.“;"

                  (5)

                  v členu 17 se prvi odstavek nadomesti z naslednjim:
                  „Države članice vsaka tri leta pošljejo Komisiji informacije o izvajanju te direktive v obliki področnega poročila, ki zajema tudi druge ustrezne direktive Skupnosti. Področna poročila se pripravijo na podlagi vprašalnika ali predloge, ki ju sprejme Komisija v obliki izvedbenega akta. Ta izvedbeni akt se sprejme v skladu s postopkom pregleda iz člena 15(2). Vprašalnik ali predloga se pošlje državam članicam šest mesecev pred začetkom obdobja, ki ga zajema poročilo. Poročilo se pošlje Komisiji v devetih mesecih po koncu triletnega obdobja, ki je zajeto v poročilu.“.

            Člen 3
      Sprememba Direktive 87/217/EGS
      V členu 13 Direktive 87/217/EGS se črta odstavek 1.
      Člen 4
      Sprememba Uredbe (EU) št. 1257/2013
      V členu 21 Uredbe (EU) št. 1257/2013 se odstavek 2 nadomesti z naslednjim:

         „2.   Vsako poročilo zajema triletno obdobje in se elektronsko pošlje Komisiji najpozneje devet mesecev po koncu triletnega obdobja, ki ga zajema.
         Prvo elektronsko poročilo zajema triletno obdobje, ki se v skladu s členom 32(1) začne z datumom začetka uporabe te uredbe. Če država članica v skladu s členom 26 odobri recikliranje ladij v obratih za recikliranje ladij, ki so vključeni v evropski seznam pred datumom začetka uporabe te uredbe, prvo elektronsko poročilo te države članice zajema tudi obdobje od datuma odobritve do datuma začetka uporabe te uredbe.
         Komisija objavi poročilo o izvajanju te uredbe najpozneje devet mesecev po prejemu poročil držav članic.“.

      Člen 5
      Spremembe Direktive 94/63/ES
      Direktiva 94/63/ES se spremeni:

                  (1)

                  v členu 4(4) se drugi pododstavek nadomesti z naslednjim:
                  „Države članice obvestijo Komisijo o terminalih, za katere velja odstopanje.“;

                  (2)

                  v členu 6(4) se drugi pododstavek nadomesti z naslednjim:
                  „Države članice obvestijo Komisijo o podrobnostih območij, na katerih nameravajo odobriti tako odstopanje, pozneje pa tudi o kakršnih koli spremembah na teh območjih.“;

                  (3)

                  člen 9 se nadomesti z naslednjim:
                  „Člen 9
                  Spremljanje in poročanje
                  Komisijo se poziva, da skupaj s svojimi poročili, kadar je to primerno, predloži predloge za spremembo te direktive, zlasti skupaj s predlogom za razširitev področja uporabe, tako da se vključijo tudi sistemi za nadzor nad hlapi in rekuperacijo za naprave za polnjenje in za ladje.“

            Člen 6
      Razveljavitev Direktive 91/692/EGS
      Direktiva 91/692/EGS se razveljavi.
      Člen 7
      Začetek veljavnosti
      Ta sklep začne veljati dvajseti dan po objavi v Uradnem listu Evropske unije.

         V Strasbourgu, 30. maja 2018

               Za Evropski parlament

               Predsednik

            A. TAJANI

               Za Svet

               Predsednica

            L. PAVLOVA

         (1)  UL C 173, 31.5.2017, str. 82.

         (2)  Stališče Evropskega parlamenta z dne 18. aprila 2018 (še ni objavljeno v Uradnem listu) in odločitev Sveta z dne 14. maja 2018.

         (3)  Direktiva Sveta 86/278/EGS z dne 12. junija 1986 o varstvu okolja, zlasti tal, kadar se blato iz čistilnih naprav uporablja v kmetijstvu (UL L 181, 4.7.1986, str. 6).

         (4)  Direktiva Sveta 87/217/EGS z dne 19. marca 1987 o preprečevanju in zmanjševanju onesnaževanja okolja z azbestom (UL L 85, 28.3.1987, str. 40).

         (5)  Direktiva Sveta 91/692/EGS z dne 23. decembra 1991 o standardiziranju in racionaliziranju poročil o izvajanju določenih direktiv, ki se nanašajo na okolje (UL L 377, 31.12.1991, str. 48).

         (6)  Direktiva Evropskega parlamenta in Sveta 94/63/ES z dne 20. decembra 1994 o nadzorovanju emisij hlapnih organskih spojin (HOS) pri skladiščenju bencina in njegovi distribuciji iz terminalov do bencinskih servisov (UL L 365, 31.12.1994, str. 24).

         (7)  Direktiva Evropskega parlamenta in Sveta 2000/60/ES z dne 23. oktobra 2000 o določitvi okvira za ukrepe Skupnosti na področju vodne politike (UL L 327, 22.12.2000, str. 1).

         (8)  Direktiva 2010/75/EU Evropskega parlamenta in Sveta z dne 24. novembra 2010 o industrijskih emisijah (celovito preprečevanje in nadzorovanje onesnaževanja) (UL L 334, 17.12.2010, str. 17).

         (9)  Direktiva 2007/2/ES Evropskega parlamenta in Sveta z dne 14. marca 2007 o vzpostavitvi infrastrukture za prostorske informacije v Evropski skupnosti (INSPIRE) (UL L 108, 25.4.2007, str. 1).

         (10)  Uredba (ES) št. 1907/2006 Evropskega Parlamenta in Sveta z dne 18. decembra 2006 o registraciji, evalvaciji, avtorizaciji in omejevanju kemikalij (REACH), o ustanovitvi Evropske agencije za kemikalije ter spremembi Direktive 1999/45/ES ter razveljavitvi Uredbe Sveta (EGS) št. 793/93 in Uredbe Komisije (ES) št. 1488/94 ter Direktive Sveta 76/769/EGS in direktiv Komisije 91/155/EGS, 93/67/EGS, 93/105/ES in 2000/21/ES (UL L 396, 30.12.2006, str. 1).

         (11)  Direktiva Evropskega parlamenta in Sveta 94/62/ES z dne 20. decembra 1994 o embalaži in odpadni embalaži (UL L 365, 31.12.1994, str. 10).

         (12)  Direktiva Sveta 1999/31/ES z dne 26. aprila 1999 o odlaganju odpadkov na odlagališčih (UL L 182, 16.7.1999, str. 1).

         (13)  Direktiva 2000/53/ES Evropskega parlamenta in Sveta z dne 18. septembra 2000 o izrabljenih vozilih (UL L 269, 21.10.2000, str. 34).

         (14)  Direktiva 2003/87/ES Evropskega parlamenta in Sveta z dne 13. oktobra 2003 o vzpostavitvi sistema za trgovanje s pravicami do emisije toplogrednih plinov v Skupnosti in o spremembi Direktive Sveta 96/61/ES (UL L 275, 25.10.2003, str. 32).

         (15)  Direktiva 2008/98/ES Evropskega parlamenta in Sveta z dne 19. novembra 2008 o odpadkih in razveljavitvi nekaterih direktiv (UL L 312, 22.11.2008, str. 3).

         (16)  Direktiva 2009/31/ES Evropskega parlamenta in Sveta z dne 23. aprila 2009 o geološkem shranjevanju ogljikovega dioksida in spremembi Direktive Sveta 85/337/EGS, direktiv 2000/60/ES, 2001/80/ES, 2004/35/ES, 2006/12/ES, 2008/1/ES Evropskega parlamenta in Sveta ter Uredbe (ES) št. 1013/2006 (UL L 140, 5.6.2009, str. 114).

         (17)  Uredba (EU) št. 1257/2013 Evropskega parlamenta in Sveta z dne 20. novembra 2013 o recikliranju ladij in spremembi Uredbe (ES) št. 1013/2006 in Direktive 2009/16/ES (UL L 330, 10.12.2013, str. 1).

         (18)  UL L 123, 12.5.2016, str. 1.

         (19)  Izvedbeni sklep Komisije (EU) 2016/2323 z dne 19. decembra 2016 o pripravi evropskega seznama obratov za recikliranje ladij v skladu z Uredbo (EU) št. 1257/2013 Evropskega parlamenta in Sveta o recikliranju ladij (UL L 345, 20.12.2016, str. 119).

         (20)  Uredba (ES) št. 1013/2006 Evropskega parlamenta in Sveta z dne 14. junija 2006 o pošiljkah odpadkov (UL L 190, 12.7.2006, str. 1).


Odločba Komisije z dne 04/06/2018 o razglasitvi združljivosti koncentracije s skupnim trgom (Zadeva št. COMP/M.8906 - Goodyear / Bridgestone) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


title: Sklep Sveta z dne 13. julija 2018 o imenovanju nadomestnega člana upravnega odbora Evropskega inštituta za enakost spolov za Grčijo

text:
               18.7.2018

               SL

               Uradni list Evropske unije

               C 251/5

         SKLEP SVETA
   z dne 13. julija 2018
   o imenovanju nadomestnega člana upravnega odbora Evropskega inštituta za enakost spolov za Grčijo
   (2018/C 251/04)
   SVET EVROPSKE UNIJE JE –
   ob upoštevanju Pogodbe o delovanju Evropske unije,
   ob upoštevanju Uredbe (ES) št. 1922/2006 Evropskega parlamenta in Sveta z dne 20. decembra 2006 o ustanovitvi Evropskega inštituta za enakost spolov (1) in zlasti člena 10 Uredbe,
   ob upoštevanju naslednjega:

               (1)

               Svet je s sklepom z dne 26. maja 2016 (2) imenoval 18 članov in 17 nadomestnih članov upravnega odbora Evropskega inštituta za enakost spolov za obdobje od 1. junija 2016 do 31. maja 2019.

               (2)

               Grška vlada je za mesto nadomestnega člana dala predlog o imenovanju –

         SPREJEL NASLEDNJI SKLEP:
   Člen 1
   Za nadomestnega člana upravnega odbora Evropskega inštituta za enakost spolov se za Grčijo za preostanek mandata, ki se izteče 31. maja 2019, imenuje:
   PREDSTAVNIKI VLAD

               Država

               Člani

               Nadomestni člani

               Grčija

               Dimitrios PLATIS

         Člen 2
   Svet bo člane in nadomestne člane, ki še niso bili predlagani, imenoval pozneje.
   Člen 3
   Ta sklep začne veljati na dan sprejetja.

      V Bruslju, 13. julija 2018

            Za Svet

            Predsednik

         H. LÖGER

      (1)  UL L 403, 30.12.2006, str. 9.

      (2)  Sklep Sveta z dne 26. maja 2016 o imenovanju članov in namestnikov članov upravnega odbora Evropskega inštituta za enakost spolov (UL C 199, 4.6.2016, str. 5).


title: Sklep Komisije z dne 17. julija 2018 o ustanovitvi strokovne skupine Komisije „usmerjevalna skupina za promocijo zdravja, preprečevanje bolezni in obvladovanje nenalezljivih boleznih“ in razveljavitvi Sklepa o ustanovitvi strokovne skupine Komisije za redke bolezni in Sklepa o ustanovitvi strokovne skupine Komisije za nadzor raka (Besedilo velja za EGP.)

text:
               18.7.2018

               SL

               Uradni list Evropske unije

               C 251/9

         SKLEP KOMISIJE
   z dne 17. julija 2018
   o ustanovitvi strokovne skupine Komisije „usmerjevalna skupina za promocijo zdravja, preprečevanje bolezni in obvladovanje nenalezljivih boleznih“ in razveljavitvi Sklepa o ustanovitvi strokovne skupine Komisije za redke bolezni in Sklepa o ustanovitvi strokovne skupine Komisije za nadzor raka
   (Besedilo velja za EGP)
   (2018/C 251/07)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju naslednjega:

               1.

               V skladu s členom 168(2) Pogodbe o delovanju Evropske unije morajo države članice v povezavi s Komisijo medsebojno usklajevati svoje politike in programe na področjih iz odstavka 1 navedenega člena. Komisija lahko v tesni povezavi z državami članicami daje koristne pobude za pospeševanje takšnega usklajevanja, zlasti pobude, namenjene oblikovanju smernic in kazalcev, organizaciji izmenjave najboljših praks ter pripravi elementov, potrebnih za redno spremljanje in presojo.

               2.

               Svet je 7. decembra 2010 sprejel sklepe o „inovativnih pristopih h kroničnim boleznim v sistemu javnega zdravja in zdravstvenega varstva“ (1), ki pozivajo države članice, da opredelijo in izmenjajo dobre prakse za kronične bolezni.

               3.

               Komisija je 4. aprila 2014 sprejela „Sporočilo o učinkovitih, dostopnih in prožnih zdravstvenih sistemih“ (2), ki določa, da bodo pobude, s katerimi lahko Unija podpre oblikovalce politik in države članice, usmerjene na metode in orodja, ki državam članicam omogoča večjo učinkovitost, dostopnost in prožnost svojih zdravstvenih sistemov.

               4.

               Komisija je 22. novembra 2016 sprejela „Sporočilo Komisije Evropskemu parlamentu, Svetu, Evropskemu ekonomsko-socialnemu odboru in Odboru regij o novih ukrepih za trajnostno prihodnost Evrope: Evropsko ukrepanje za trajnost“ (3), v katerem je zapisano, da je Unija v celoti zavezana svoji vodilni vlogi pri izvajanju agende za trajnostni razvoj do leta 2030 in njenih ciljev trajnostnega razvoja, sprejetih v okviru Združenih narodov. Zlasti s prispevanjem k cilju trajnostnega razvoja št. 3 „Poskrbeti za zdravo življenje in spodbujati splošno dobro počutje v vseh življenjskih obdobjih“ Unija dopolnjuje ukrepe držav članic z zakonodajo in drugimi pobudami na področju javnega zdravja, sistemov zdravstvenega varstva in z okoljem povezanih zdravstvenih težav. Komisija bo pomagala državam članicam doseči podcilje tega cilja, zlasti zmanjšati umrljivost zaradi kroničnih bolezni.

               5.

               Uredba (EU) št. 282/2014 Evropskega parlamenta in Sveta (4) o vzpostavitvi tretjega programa za ukrepe Unije na področju zdravja (2014–2020) določa, da je ena od tematskih prednostnih nalog programa promocija zdravja, preprečevanje bolezni in ustvarjanje spodbudnega okolja za zdrav način življenja. Ukrepi na tem prednostnem področju vključujejo podporo sodelovanju in mrežnemu povezovanju v Uniji v zvezi s preprečevanjem in izboljševanjem odzivanja na kronične bolezni, vključno z rakom, starostnimi in nevrodegenerativnimi boleznimi, z izmenjavo znanja, dobrih praks in razvijanjem skupnih dejavnosti preprečevanja, zgodnjega odkrivanja in obvladovanja nenalezljivih bolezni.

               6.

               Glede na navedene zaveze in obveznosti na področju javnega zdravja je zato treba ustanoviti strokovno skupino na področju promocije zdravja, preprečevanja bolezni in obvladovanja nenalezljivih bolezni ter opredeliti njene naloge in sestavo.

               7.

               Sklep Komisije C(2016) 3301 (5) določa spremenjen sklop pravil za vse strokovne skupine Komisije. Cilj novih pravil je povečati jasnost in preglednost sestave strokovnih skupin. Naloge in sestavo strokovne skupine za promocijo zdravja, preprečevanje bolezni in obvladovanje nenalezljivih bolezni bi bilo zato treba opredeliti v skladu z navedenim sklepom.

               8.

               Strokovna skupina bi morala Komisiji zagotoviti svetovanje in strokovno znanje pri oblikovanju in izvajanju ukrepov Unije na področju promocije zdravja, preprečevanja bolezni in obvladovanja nenalezljivih bolezni ter spodbujati izmenjavo ustreznih izkušenj, politik in praks med državami članicami in različnimi vključenimi stranmi.

               9.

               Strokovna skupina bi morala Komisiji svetovati pri izbiri dobrih in najboljših praks z namenom podpore njihovega prenosa in razširitve v države članice z uporabo zdravstvenega programa EU ali drugih finančnih instrumentov Unije.

               10.

               Strokovna skupina bi morala državam članicam pomagati doseči cilj trajnostnega razvoja št. 3 in zlasti zmanjšati prezgodnjo umrljivost zaradi nenalezljivih bolezni.

               11.

               Strokovna skupina bi morala svetovati Komisiji pri njenih prizadevanjih za usklajevanje dejavnosti, ki prispevajo k zmanjševanju prezgodnje umrljivosti zaradi nenalezljivih bolezni.

               12.

               Strokovna skupina bi morala svetovati Komisiji o izboljšanju uporabe rezultatov raziskav na področju promocije zdravja, preprečevanja bolezni in obvladovanja nenalezljivih bolezni.

               13.

               Strokovna skupina bi morala usklajevati svoje dejavnosti s strokovno skupino za zdravstvene informacije, ki svetuje Komisiji glede informacijskih potreb na področju zdravstva, tehničnih rešitev in prednostnih nalog pri oblikovanju z dokazi podprte zdravstvene politike. Strokovna skupina bi morala uporabljati znanje strokovne skupine za zdravstvene informacije pri ocenjevanju postopka in rezultatov prenosa ter izvajanja najboljših praks.

               14.

               Da bi zagotovila učinkovit prenos ter izvajanje najboljših praks in ukrepov politike med državami, bi morala biti strokovna skupina sestavljena iz organov držav članic.

               15.

               Za člane strokovne skupine bi bilo treba določiti pravila o razkrivanju informacij.

               16.

               Strokovna skupina bi morala obdelovati osebne podatke v skladu z Uredbo (ES) št. 45/2001 Evropskega parlamenta in Sveta (6).

               17.

               Ker bo strokovna skupina Komisije „usmerjevalna skupina za promocijo zdravja, preprečevanje bolezni in obvladovanje nenalezljivih bolezni“ obravnavala zadeve, za katere sta trenutno pristojni strokovna skupina za redke bolezni, ustanovljena s Sklepom Komisije z dne 30. julija 2013 o ustanovitvi strokovne skupine Komisije za redke bolezni in o razveljavitvi Sklepa 2009/872/ES (v nadaljnjem besedilu: sklep o ustanovitvi strokovne skupine Komisije za redke bolezni) (7), ter strokovna skupina za nadzor raka, ustanovljena s Sklepom Komisije z dne 3. junija 2014 o ustanovitvi strokovne skupine Komisije za nadzor raka in razveljavitvi Sklepa 96/469/ES (v nadaljnjem besedilu: sklep o ustanovitvi strokovne skupine Komisije za nadzor raka) (8), bi bilo treba navedena sklepa razveljaviti.

               18.

               Primerno je določiti obdobje uporabe tega sklepa. Komisija bo pravočasno proučila, ali bi bilo podaljšanje priporočljivo –

         SPREJELA NASLEDNJI SKLEP:
   Člen 1
   Predmet urejanja
   Ustanovi se strokovna skupina „usmerjevalna skupina za promocijo zdravja, preprečevanje bolezni in obvladovanje nenalezljivih boleznih“ (v nadaljnjem besedilu: skupina).
   Člen 2
   Naloge
   Naloge skupine so:

               (a)

               pomagati in svetovati Komisiji pri dajanju pobud za spodbujanje usklajevanja med državami članicami pri obravnavanju izzivov nenalezljivih bolezni v Uniji;

               (b)

               svetovati Komisiji pri izbiranju najboljših praks z namenom podpore držav članic pri njihovem prenosu in nadaljnjem izvajanju na področju promocije zdravja, preprečevanja bolezni in obvladovanja nenalezljivih bolezni z uporabo zdravstvenega programa EU ali drugih finančnih instrumentov Unije;

               (c)

               podpirati Komisijo pri spremljanju napredka pri doseganju cilja trajnostnega razvoja št. 3 agende za trajnostni razvoj do leta 2030 „Poskrbeti za zdravo življenje in spodbujati splošno dobro počutje v vseh življenjskih obdobjih“ in zlasti pri zmanjšanju umrljivosti zaradi nenalezljivih bolezni;

               (d)

               svetovati Komisiji pri njenih prizadevanjih za usklajevanje dejavnosti, ki prispevajo k zmanjševanju prezgodnje umrljivosti zaradi nenalezljivih bolezni;

               (e)

               svetovati Komisiji o izboljšanju uporabe rezultatov raziskav na področju promocije zdravja, preprečevanja bolezni in obvladovanja nenalezljivih bolezni;

               (f)

               oceniti rezultate prenosa in izvajanja najboljših praks v sodelovanju s strokovno skupino za zdravstvene informacije, ki bo zagotovila svetovanje o ustreznih zdravstvenih podatkih na področju promocije zdravja, preprečevanja bolezni in obvladovanja nenalezljivih bolezni.

         Člen 3
   Posvetovanje
   Komisija se lahko s skupino posvetuje glede katere koli zadeve iz člena 2.
   Člen 4
   Članstvo
   1.   Strokovno skupino sestavlja po en član iz vsake države članice. Država članica obvesti Komisijo o organu, ki ga je imenovala za člana strokovne skupine.
   2.   Vsak član imenuje stalnega predstavnika in enega namestnika, ki sta uradnika ali javna uslužbenca. Člani te podatke sporočijo Komisiji in so odgovorni za zagotavljanje visoke ravni strokovnega znanja svojih predstavnikov.
   3.   Člani lahko imenujejo tudi zastopnike ad hoc glede na dnevni red sestanka skupine.
   Člen 5
   Predsednik
   Skupini predseduje predstavnik Generalnega direktorata Komisije za zdravje in varnost hrane.
   Člen 6
   Delovanje
   1.   Skupina deluje na zahtevo Generalnega direktorata za zdravje in varnost hrane ali drugih služb Komisije po dogovoru z Generalnim direktoratom za zdravje in varnost hrane v skladu s horizontalnimi pravili.
   2.   Sestanki skupine načeloma potekajo v prostorih Komisije.
   3.   Generalni direktorat za zdravje in varnost hrane zagotavlja tajniške storitve. Uradniki iz drugih služb Komisije, ki jih postopki zanimajo, se lahko udeležijo sestankov skupine in njenih podskupin.
   4.   V dogovoru z Generalnim direktoratom za zdravje in varnost hrane lahko skupina z navadno večino svojih članov odloči, da so njene razprave javne.
   5.   Zapisnik, ki povzema razpravo o vsaki točki dnevnega reda in mnenja skupine, je smiseln in popoln. Zapisnik sestavi sekretariat, zanj pa je odgovoren predsednik.
   6.   Skupina svoja mnenja, priporočila ali poročila sprejema s soglasjem. V primeru glasovanja se o izidu glasovanja odloča z navadno večino članov. Člani, ki so glasovali proti, imajo pravico, da se mnenju, priporočilu ali poročilu priloži dokument, ki povzema razloge za njihovo stališče.
   Člen 7
   Podskupine
   1.   Generalni direktorat Komisije za zdravje in varnost hrane lahko na podlagi mandata, ki ga določi Komisija, ustanovi podskupine za preučitev posebnih vprašanj. Podskupine delujejo v skladu s horizontalnimi pravili in poročajo skupini. Razpustijo se takoj, ko izpolnijo svoj mandat.
   2.   Člani lahko za svoje predstavnike podskupin imenujejo uradnike ali javne uslužbence, ki niso njihovi stalni predstavniki skupine.
   Člen 8
   Povabljeni strokovnjaki
   Generalni direktorat za zdravje in varnost hrane lahko strokovnjake s posebnim strokovnim znanjem v zvezi z zadevo na dnevnem redu povabi, da priložnostno sodelujejo pri delu skupine ali podskupin.
   Člen 9
   Opazovalci
   1.   Predstavniki držav Efte, ki so podpisnice Sporazuma o Evropskem gospodarskem prostoru, se lahko sestankov skupine udeležijo kot opazovalci.
   2.   Predsednik lahko status opazovalke podeli državi kandidatki ali tretji državi, kadar je v interesu Unije, da taka država sodeluje pri delu strokovne skupine, zlasti na podlagi mednarodnega sporazuma, upravnega dogovora ali zakonodaje Unije. Javni subjekti s statusom opazovalca imenujejo svoje predstavnike.
   3.   Opazovalcem in njihovim predstavnikom lahko predsedujoči dovoli sodelovanje v razpravah skupine in prispevanje strokovnega znanja, vendar nimajo glasovalne pravice in ne sodelujejo pri pripravi priporočil ali nasvetov skupine.
   Člen 10
   Poslovnik
   Na predlog Generalnega direktorata za zdravje in varnost hrane in v dogovoru z njim skupina z navadno večino svojih članov sprejme poslovnik na podlagi standardnega poslovnika za strokovne skupine v skladu s horizontalnimi pravili.
   Člen 11
   Poslovna skrivnost in ravnanje s tajnimi podatki
   Člani skupine in podskupin ter povabljeni strokovnjaki spoštujejo obveznost varovanja poslovne skrivnosti, ki v skladu s Pogodbama in njunimi izvedbenimi pravili velja za vse člane institucij in njihovo osebje, ter varnostne predpise Komisije v zvezi z varovanjem tajnih podatkov Unije iz sklepov Komisije (EU, Euratom) 2015/443 (9) in 2015/444 (10). Če teh obveznosti ne spoštujejo, lahko Komisija sprejme vse ustrezne ukrepe.
   Člen 12
   Preglednost
   1.   Skupina in podskupine so vpisane v register strokovnih skupin.
   2.   Kar zadeva sestavo skupine (strokovne skupine in njenih podskupin), se v registru strokovnih skupin objavijo naslednji podatki:

               (a)

               imena organov držav članic;

               (b)

               imena javnih subjektov, ki sodelujejo kot opazovalci.

         3.   Vsi zadevni dokumenti, vključno z dnevnimi redi, zapisniki in pisnimi prispevki udeležencev, so na voljo bodisi v registru strokovnih skupin bodisi prek povezave z registra na posebno spletišče, kjer so te informacije objavljene. Do posebnih spletišč se lahko dostopa brez registracije uporabnikov ali kakršnih koli drugih omejitev. Zlasti dnevni red in drugi zadevni referenčni dokumenti se objavijo pravočasno pred sestankom, temu pa sledi pravočasna objava zapisnika. Izjeme glede objave so predvidene le v primeru, ko se šteje, da bi razkritje dokumenta oslabilo varstvo javnega ali zasebnega interesa, kakor je opredeljeno v členu 4 Uredbe Evropskega parlamenta in Sveta (ES) št. 1049/2001 (11).
   Člen 13
   Sejnine
   1.   Udeleženci, ki sodelujejo pri dejavnostih skupine in podskupin, za svoje storitve niso plačani.
   2.   Komisija povrne potne stroške in stroške bivanja, ki udeležencem nastanejo pri opravljanju dejavnosti skupine in podskupin. Povračilo se izplača v skladu z veljavnimi določbami Komisije v mejah razpoložljivih odobrenih sredstev, dodeljenih službam Komisije v okviru letnega postopka razporeditve sredstev.
   Člen 14
   Razveljavitev
   Sklep o ustanovitvi strokovne skupine Komisije za redke bolezni in Sklep o ustanovitvi strokovne skupine Komisije za nadzor raka se razveljavita.
   Člen 15
   Uporaba
   Ta sklep se uporablja do 31. decembra 2023.

      V Bruslju, 17. julija 2018

            Za Komisijo

         Vytenis ANDRIUKAITIS

            Član Komisije

      (1)  UL C 74, 8.3.2011, str. 4.

      (2)  COM(2014) 215 final, 4.4.2014.

      (3)  COM(2016) 739 final, 22.11.2016.

      (4)  Uredba (EU) št. 282/2014 Evropskega parlamenta in Sveta z dne 11. marca 2014 o vzpostavitvi tretjega programa za ukrepe Unije na področju zdravja (2014–2020) in razveljavitvi Sklepa št. 1350/2007/ES (UL L 86, 21.3.2014, str. 1).

      (5)  Sklep Komisije C(2016) 3301 final z dne 30. maja 2016 o določitvi horizontalnih pravil o ustanovitvi in delovanju strokovnih skupin Komisije.

      (6)  Uredba (ES) št. 45/2001 Evropskega parlamenta in Sveta z dne 18. decembra 2000 o varstvu posameznikov pri obdelavi osebnih podatkov v institucijah in organih Skupnosti in o prostem pretoku takih podatkov (UL L 8, 12.1.2001, str. 1).

      (7)  Sklep Komisije z dne 30. julija 2013 o ustanovitvi strokovne skupine Komisije za redke bolezni in o razveljavitvi Sklepa št. 2009/872/ES (UL C 219, 31.7.2013, str. 4).

      (8)  Sklep Komisije z dne 3. junija 2014 o ustanovitvi strokovne skupine Komisije za nadzor raka in o razveljavitvi Sklepa št. 96/469/ES (UL C 167, 4.6.2014, str. 4).

      (9)  Sklep Komisije (EU, Euratom) 2015/443 z dne 13. marca 2015 o varnosti v Komisiji (UL L 72, 17.3.2015, str. 41).

      (10)  Sklep Komisije (EU, Euratom) 2015/444 z dne 13. marca 2015 o varnostnih predpisih za varovanje tajnih podatkov EU (UL L 72, 17.3.2015, str. 53).

      (11)  Uredba Evropskega parlamenta in Sveta (ES) št. 1049/2001 z dne 30. maja 2001 o dostopu javnosti do dokumentov Evropskega parlamenta, Sveta in Komisije (UL L 145, 31.5.2001, str. 43).


title: Sklep Sveta (EU, Euratom) 2018/1014 z dne 13. julija 2018 o imenovanju člana Evropskega ekonomsko-socialnega odbora na predlog Republike Avstrije

text:
               18.7.2018

               SL

               Uradni list Evropske unije

               L 181/84

         SKLEP SVETA (EU, Euratom) 2018/1014
   z dne 13. julija 2018
   o imenovanju člana Evropskega ekonomsko-socialnega odbora na predlog Republike Avstrije
   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti člena 302 Pogodbe,
   ob upoštevanju Pogodbe o ustanovitvi Evropske skupnosti za atomsko energijo in zlasti člena 106a Pogodbe,
   ob upoštevanju predloga avstrijske vlade,
   ob upoštevanju mnenja Evropske komisije,
   ob upoštevanju naslednjega:

               (1)

               Svet je 18. septembra 2015 in 1. oktobra 2015 sprejel sklepa (EU, Euratom) 2015/1600 (1) in (EU, Euratom) 2015/1790 (2) o imenovanju članov Evropskega ekonomsko-socialnega odbora za obdobje od 21. septembra 2015 do 20. septembra 2020.

               (2)

               Zaradi konca mandata člana Thomasa DELAPINE se je sprostilo mesto člana Evropskega ekonomsko-socialnega odbora –

         SPREJEL NASLEDNJI SKLEP:
   Člen 1
   Judith VORBACH, EU-Referentin der Arbeiterkammer Oberösterreich, se za preostanek mandata, ki se izteče 20. septembra 2020, imenuje za članico Evropskega ekonomsko-socialnega odbora.
   Člen 2
   Ta sklep začne veljati na dan sprejetja.

      V Bruslju, 13. julija 2018

            Za Svet

            Predsednik

         H. LÖGER

      (1)  Sklep Sveta (EU, Euratom) 2015/1600 z dne 18. septembra 2015 o imenovanju članov Evropskega ekonomsko-socialnega odbora za obdobje od 21. septembra 2015 do 20. septembra 2020 (UL L 248, 24.9.2015, str. 53).

      (2)  Sklep Sveta (EU, Euratom) 2015/1790 z dne 1. oktobra 2015 o imenovanju članov Evropskega ekonomsko-socialnega odbora za obdobje od 21. septembra 2015 do 20. septembra 2020 (UL L 260, 7.10.2015, str. 23).


title: Sklep Sveta (SZVP) 2018/1087 z dne 30. julija 2018 o spremembi Sklepa (SZVP) 2016/849 o omejevalnih ukrepih proti Demokratični ljudski republiki Koreji

text:
                  31.7.2018

                  SL

                  Uradni list Evropske unije

                  L 194/152

         SKLEP SVETA (SZVP) 2018/1087
         z dne 30. julija 2018
         o spremembi Sklepa (SZVP) 2016/849 o omejevalnih ukrepih proti Demokratični ljudski republiki Koreji
         SVET EVROPSKE UNIJE JE –
         ob upoštevanju Pogodbe o Evropski uniji in zlasti člena 29 Pogodbe,
         ob upoštevanju predloga visokega predstavnika Unije za zunanje zadeve in varnostno politiko,
         ob upoštevanju naslednjega:

                     (1)

                     Svet je 27. maja 2016 sprejel Sklep (SZVP) 2016/849 (1) o omejevalnih ukrepih proti Demokratični ljudski republiki Koreji.

                     (2)

                     V skladu s členom 36(2) Sklepa (SZVP) 2016/849 je Svet pregledal seznam oseb in subjektov iz Prilog II, III, V in VI k navedenemu sklepu.

                     (3)

                     Svet je sklenil, da bi bilo treba posodobiti Sklep (SZVP) 2016/849, vključno z nekaterimi vnosi v zvezi z osebami in subjekti iz Prilog II in III Sklepa.

                     (4)

                     Sklep (SZVP) 2016/849 bi bilo zato treba ustrezno spremeniti –

               SPREJEL NASLEDNJI SKLEP:

            Člen 1
            Sklep (SZVP) 2016/849 se spremeni:

                        (1)

                        odstavka (1) in (2) člena 23 se nadomestita z naslednjim:

                           „Člen 23

                              1.   Države članice s sprejetjem potrebnih ukrepov preprečijo vstop na svoje ozemlje ali tranzit prek njega:

                                          (a)

                                          osebam s seznama v Prilogi I skupaj z njihovimi družinskimi člani, za katere je Odbor za sankcije ali Varnostni svet ZN ugotovil, da so odgovorne – tudi zaradi podpore ali spodbujanja – za politike DLRK v zvezi s programi, povezanimi z jedrskim orožjem, balističnimi izstrelki ali drugim orožjem za množično uničevanje, ali osebam, ki delujejo v njihovem imenu ali po njihovih navodilih;

                                          (b)

                                          osebam, ki niso na seznamu v Prilogi I, kot so navedene v Prilogi II, in ki:

                                                      (i)

                                                      so odgovorne – tudi zaradi podpore ali spodbujanja – za programe DLRK, povezane z jedrskim orožjem, balističnimi izstrelki ali drugim orožjem za množično uničevanje, ali osebam, ki delujejo v njihovem imenu ali po njihovih navodilih;

                                                      (ii)

                                                      zagotavljajo finančne storitve ali prenose kakršnega koli finančnega ali drugega premoženja ali virov, ki bi lahko prispevali k programom DLRK, povezanim z jedrskim orožjem, balističnimi izstrelki ali drugim orožjem za množično uničevanje, na ozemlje držav članic, prek ali iz njega, ali ob sodelovanju državljanov držav članic ali subjektov, ustanovljenih v skladu z zakoni držav članic, ali osebam ali finančnim institucijam na ozemlju držav članic ali z njihove strani;

                                                      (iii)

                                                      se – tudi z zagotavljanjem finančnih storitev – ukvarjajo z dobavo v ali iz DLRK orožja in sorodnega materiala vseh vrst ali dobavo v DLRK predmetov, materialov, opreme, blaga in tehnologije, ki bi lahko prispevali k programom DLRK, povezanim z jedrskim orožjem, balističnimi izstrelki ali drugim orožjem za množično uničevanje;

                                          (c)

                                          osebam, ki niso na seznamu v Prilogi I ali Prilogi II in delujejo v imenu ali po navodilih osebe ali subjekta s seznama v Prilogi I ali Prilogi II, ali osebam, ki pomagajo pri izogibanju sankcijam ali kršijo določbe RVSZN 1718 (2006), 1874 (2009), 2087 (2013), 2094 (2013), 2270 (2016), 2321 (2016), 2356 (2017), 2371 (2017), 2375 (2017) ali 2397 (2017) ali tega sklepa, s seznama v Prilogi III k temu sklepu;

                                          (d)

                                          osebam, ki delujejo v imenu ali po navodilih subjektov vlade DLRK ali Delavske stranke Koreje, za katere Svet ugotovi, da so povezane s programi DLRK v zvezi z jedrskim orožjem ali balističnimi izstrelki ali z drugimi dejavnostmi, prepovedanimi z RVSZN 1718 (2006), 1874 (2009), 2087 (2013), 2094 (2013), 2270 (2016), 2321 (2016), 2356 (2017), 2371 (2017), 2375 (2017) ali 2397 (2017), ki niso zajete v Prilogi I, II ali III, s seznama v Prilogi V k temu sklepu.

                              2.   Točka (a) odstavka 1 se ne uporablja v primerih, ko Odbor za sankcije za vsak primer posebej ugotovi, da je takšno potovanje upravičeno s potrebo po humanitarni pomoči, vključno z verskimi dolžnostmi, ali ko Odbor za sankcije sklene, da bi taka izjema kako drugače prispevala k ciljem RVSZN 1718 (2006), 1874 (2009), 2087 (2013), 2094 (2013), 2270 (2016), 2321 (2016), 2356 (2017), 2371 (2017), 2375 (2017) ali 2397 (2017).“;

                        (2)

                        člen 27(1) se nadomesti z naslednjim:

                           „1.   Vsa sredstva in gospodarski viri, ki neposredno ali posredno pripadajo, so v lasti ali jih posedujejo ali nadzirajo naslednje osebe in subjekti, se zamrznejo:

                                       (a)

                                       osebe in subjekti s seznama v Prilogi I, za katere je Odbor za sankcije ali Varnostni svet ZN ugotovil, da sodelujejo v programih DLRK, povezanih z jedrskim orožjem, balističnimi izstrelki ali drugim orožjem za množično uničevanje, ali te – tudi z nezakonitimi sredstvi – podpirajo, ali osebe ali subjekti s seznama v Prilogi I, ki delujejo v njihovem imenu ali po njihovih navodilih, tudi z nezakonitimi sredstvi, ali subjekti v njihovi lasti ali pod njihovim nadzorom;

                                       (b)

                                       osebe in subjekti, ki niso zajeti v Prilogi I, kot so navedeni v Prilogi II, in ki:

                                                   (i)

                                                   so odgovorni za programe DLRK – tudi zaradi podpore ali spodbujanja – povezane z jedrskim orožjem, balističnimi izstrelki ali drugim orožjem za množično uničevanje, ali osebe ali subjekti, ki delujejo v njihovem imenu ali po njihovih navodilih, ali subjekti v njihovi lasti ali pod njihovim nadzorom, tudi z nezakonitimi sredstvi;

                                                   (ii)

                                                   zagotavljajo finančne storitve ali prenos kakršnega koli finančnega ali drugega premoženja ali virov, ki bi lahko prispevali k programom DLRK, povezanim z jedrskim orožjem, balističnimi izstrelki ali drugim orožjem za množično uničevanje, na ozemlje držav članic, prek ali z njega ali v katerega so vključeni državljani držav članic ali subjekti, ustanovljeni v skladu z zakonodajo držav članic, ali osebe ali finančne institucije na njihovem ozemlju, ali osebe ali subjekti, ki delujejo v njihovem imenu ali po njihovih navodilih, ali subjekti v njihovi lasti ali pod njihovim nadzorom;

                                                   (iii)

                                                   se – tudi z zagotavljanjem finančnih storitev – ukvarjajo z dobavo v DLRK ali iz nje orožja in sorodnega materiala vseh vrst ali dobave v DLRK predmetov, materialov, opreme, blaga in tehnologije, ki bi lahko prispevali k programom DLRK, povezanim z jedrskim orožjem, balističnimi izstrelki ali drugim orožjem za množično uničevanje;

                                       (c)

                                       osebe in subjekti, ki niso zajeti v Prilogi I ali Prilogi II in delujejo v imenu ali po navodilih osebe ali subjekta s seznama v Prilogi I ali Prilogi II, ali osebe, ki pomagajo pri izogibanju sankcijam ali kršijo določbe RVSZN 1718 (2006), 1874 (2009), 2087 (2013), 2094 (2013), 2270 (2016), 2321 (2016), 2356 (2017), 2371 (2017), 2375 (2017) ali 2397 (2017) ali tega sklepa, s seznama v Prilogi III k tem sklepu;

                                       (d)

                                       subjekti vlade DLRK ali Delavske stranke Koreje ali osebe ali subjekti, ki delujejo v njihovem imenu ali po njihovih navodilih, ali subjekti, ki so v njihovi lasti ali pod njihovim nadzorom, ter za katere Svet ugotovi, da so povezani s programi DLRK v zvezi z jedrskim orožjem ali balističnimi izstrelki ali z drugimi dejavnostmi, prepovedanimi z RVSZN 1718 (2006), 1874 (2009), 2087 (2013), 2094 (2013), 2270 (2016), 2321 (2016), 2356 (2017), 2371 (2017), 2375 (2017) ali 2397 (2017), ki niso zajeti v Prilogi I, II ali III, s seznama v Prilogi V k temu sklepu.“;

                        (3)

                        člen 34(2) se nadomesti z naslednjim:

                           „2.   Kadar Svet odloči, da bodo za osebo ali subjekt veljali ukrepi iz člena 18b(4) ali (5), točk (b), (c) ali (d) člena 23(1) ali točk (b), (c) ali (d) člena 27(1), ustrezno spremeni Prilogo II, III, V ali VI.“;

                        (4)

                        člen 35 se nadomesti z naslednjim:

                           „Člen 35

                              1.   V prilogah I, II, III, IV, V in VI so navedeni razlogi za uvrstitev oseb, subjektov in plovil na seznam, ki jih v primeru Priloge I in Priloge IV zagotovi Varnostni svet ZN ali Odbor za sankcije.

                              2.   Priloge I, II, III, IV, V in VI vključujejo tudi podatke, potrebne za identifikacijo zadevnih oseb, subjektov ali plovil, če so podatki na voljo, ki jih v primeru Priloge I in Priloge IV zagotovi Varnostni svet ZN ali Odbor za sankcije. Pri osebah lahko ti podatki vključujejo imena, vključno z vzdevki, datum in kraj rojstva, državljanstvo, številko potnega lista in osebne izkaznice, spol, naslov, če je znan, ter funkcijo ali poklic. Pri subjektih lahko ti podatki vključujejo imena, kraj in datum vpisa, številko vpisa in sedež podjetja. V Prilogo I se vključi tudi datum uvrstitve na seznam s strani Varnostnega sveta ZN ali Odbora za sankcije.“;

                        (5)

                        člen 36(2) se nadomesti z naslednjim:

                           „2.   Ukrepi iz člena 18b(4) in (5), točk (b), (c) in (d) člena 23(1) ter točk (b), (c) in (d) člena 27(1) se redno pregledujejo vsaj vsakih 12 mesecev. Prenehajo se uporabljati za zadevne osebe in subjekte, če Svet v skladu s postopkom iz člena 33(2) ugotovi, da pogoji za njihovo uporabo niso več izpolnjeni.“;

                        (6)

                        Prilogi II in III k Sklepu (SZVP) 2016/849 se spremenita, kot je določeno v Prilogi k temu sklepu.

            Člen 2
            Ta sklep začne veljati na dan objave v Uradnem listu Evropske unije.

            V Bruslju, 30. julija 2018

                  Za Svet

                  Predsednik

               G. BLÜMEL

            (1)  Sklep Sveta (SZVP) 2016/849 z dne 27. maja 2016 o omejevalnih ukrepih proti Demokratični ljudski republiki Koreji in razveljavitvi Sklepa 2013/183/SZVP (UL L 141, 28.5.2016, str. 79).

            PRILOGA

               1.
               Priloga II k Sklepu (SZVP) 2016/849 se pod naslovom „I. Osebe in subjekti, odgovorni za programe DLRK, povezane z jedrskim orožjem, balističnimi izstrelki ali drugim orožjem za množično uničevanje, ali osebe ali subjekti, ki delujejo v njihovem imenu ali po njihovih navodilih, ali subjekti v njihovi lasti ali pod njihovim nadzorom“ in podnaslovom „A. Osebe“ spremeni:

                           (a)

                           obstoječi vnosi se preštevilčijo 1–30;

                           (b)

                           naslednji vnosi se nadomestijo:

                                       Ime

                                       Drugo ime

                                       Podatki za ugotavljanje istovetnosti

                                       Datum uvrstitve na seznam

                                       Utemeljitev

                                       „3.

                                       HYON Chol-hae

                                       HYON Chol Hae

                                       Datum rojstva: 1934
                                       Kraj rojstva: Mandžurija, Kitajska

                                       22.12.2009

                                       Maršal ljudske vojske Koreje od aprila 2016. Nekdanji namestnik direktorja oddelka za splošno politiko ljudske vojske Koreje (vojaški svetovalec preminulega Kim Jong-Ila). Na 7. kongresu Delavske stranke Koreje maja 2016, kjer je Delavska stranka Koreje sprejela odločitev o nadaljevanju jedrskega programa DLRK, izvoljen za člana Centralnega komiteja Delavske stranke Koreje.

                                       6.

                                       PAK Jae-gyong

                                       Chae-Kyong
                                       PAK Jae Gyong

                                       Datum rojstva: 1933
                                       Št. potnega lista: 554410661

                                       22.12.2009

                                       Nekdanji namestnik direktorja oddelka za splošno politiko ljudskih oboroženih sil in nekdanji namestnik direktorja logističnega urada ljudskih oboroženih sil (vojaški svetovalec preminulega Kim Jong-Il). Prisoten pri pregledu poveljstva strateških raketnih sil pod vodstvom KIM Jong Una. Član Centralnega komiteja Delavske stranke Koreje.

                                       16.

                                       KIM Jong-gak

                                       KIM Jong Gak

                                       Datum rojstva: 20.7.1941
                                       Kraj rojstva: Pjongjang, DLRK

                                       20.5.2016

                                       Nekdanji direktor oddelka za splošno politiko ljudske vojske Koreje. Generalmajor ljudske vojske Koreje, rektor vojaške univerze Kim Il-Sunga, nekdanji član osrednje vojaške komisije Delavske stranke Koreje, ki je ključni organ za zadeve nacionalne obrambe v DLRK. Kot tak je odgovoren za podporo ali spodbujanje programov DLRK, povezanih z jedrskim orožjem, balističnimi izstrelki ali drugim orožjem za množično uničevanje.

                                       18.

                                       KIM Won-hong

                                       KIM Won Hong

                                       Datum rojstva: 7.1.1945
                                       Kraj rojstva: Pjongjang, DLRK
                                       Št. potnega lista: 745310010

                                       20.5.2016

                                       General. Prvi namestnik direktorja oddelka za splošno politiko ljudske vojske Koreje. Nekdanji direktor oddelka za državno varnost. Nekdanji minister za državno varnost. Član osrednje vojaške komisije Delavske stranke Koreje in Nacionalne obrambne komisije, ki je bila ključni organ za zadeve nacionalne obrambe v DLRK, preden je bila preoblikovana v Komisijo za državne zadeve; zadevna organa sta ključna organa za zadeve nacionalne obrambe v DLRK. Kot tak je odgovoren za podporo ali spodbujanje programov DLRK, povezanih z jedrskim orožjem, balističnimi izstrelki ali drugim orožjem za množično uničevanje.

                                       21.

                                       SON Chol-ju

                                       SON Chol Ju

                                       20.5.2016

                                       Generalpolkovnik ljudske vojske Koreje. Namestnik direktorja, odgovoren za organizacijo ljudske vojske Koreje, in nekdanji politični direktor letalskih in protiletalskih sil, ki nadzira razvoj moderniziranih protiletalskih raket. Kot tak je odgovoren za podporo ali spodbujanje programov DLRK, povezanih z jedrskim orožjem, balističnimi izstrelki ali drugim orožjem za množično uničevanje.“.

               2.

                  V Prilogi II k Sklepu (SZVP) 2016/849 se pod naslovom „I. Osebe in subjekti, odgovorni za programe DLRK, povezane z jedrskim orožjem, balističnimi izstrelki ali drugim orožjem za množično uničevanje, ali osebe ali subjekti, ki delujejo v njihovem imenu ali po njihovih navodilih, ali subjekti v njihovi lasti ali pod njihovim nadzorom“ in podnaslovom „B. Subjekti“ preštevilčijo obstoječi vnosi 1–5.

               3.
               Priloga II k Sklepu (SZVP) 2016/849 se pod naslovom „II. Osebe in subjekti, ki zagotavljajo finančne storitve ali prenos premoženja ali virov, ki bi lahko prispevali k programom DLRK, povezanim z jedrskim orožjem, balističnimi izstrelki ali drugim orožjem za množično uničevanje“ in podnaslovom „A. Osebe“ spremeni:

                           (a)

                           naslednji vnosi se nadomestijo:

                                       Ime

                                       Drugo ime

                                       Podatki za ugotavljanje istovetnosti

                                       Datum uvrstitve na seznam

                                       Utemeljitev

                                       „10.

                                       DJANG Tcheul Hy

                                       JANG Tcheul-hy, JANG Cheul-hy, JANG Chol-hy, DJANG Cheul-hy, DJANG Chol-hy, DJANG Tchoul-hy, KIM Tcheul-hy

                                       Datum rojstva: 11.5.1950
                                       Kraj rojstva: Kangwon

                                       20.4.2018

                                       DJANG Tcheul Hy skupaj z možem KIMOM Yongom Namom, sinom KIMOM Sujem Gwangom in snaho KIM Kyong Hui sodeluje v vzorcu goljufivih finančnih praks, ki bi lahko prispevale k programom DLRK, povezanim z jedrskim orožjem, balističnimi izstrelki ali drugim orožjem za množično uničevanje. Bila je imetnica več bančnih računov v Uniji, ki jih je na njeno ime odprl njen sin KIM Su Gwang. Sodelovala je tudi pri več bančnih transferjih z računov svoje snahe KIM Kyong Hui na bančne račune zunaj Unije.

                                       11.

                                       KIM Su Gwang

                                       KIM Sou-Kwang, KIM Sou-Gwang, KIM Son-Kwang, KIM Su-Kwang, KIM Soukwang KIM Su-gwang, KIM Son-gwang

                                       Datum rojstva: 18.8.1976
                                       Kraj rojstva: Pjongjang, DLRK.
                                       Diplomat DLRK na veleposlaništvu v Belorusiji

                                       20.4.2018

                                       Skupina strokovnjakov je ugotovila, da je KIM Su Gwang agent urada Reconnaissance General Bureau, tj. subjekta, ki je na seznamu Združenih narodov. Ugotovila je tudi, da KIM Su Gwang in njegov oče KIM Yong Nam sodelujeta v vzorcu goljufivih finančnih praks, ki bi lahko prispeval k programom DLRK, povezanim z jedrskim orožjem, balističnimi izstrelki ali drugim orožjem za množično uničevanje. KIM Su Gwang je odprl več bančnih računov v več državah članicah, tudi na imena družinskih članov. Ko je delal kot diplomat, je sodeloval je pri različnih večjih bančnih transferjih na bančne račune v Uniji oziroma na račune zunaj Unije, tudi na račune, odprte na ime soproge KIM Kyong Hui.“;

                           (b)

                           vnosi se preštevilčijo 1–6.

               4.
               V Prilogi III k Sklepu (SZVP) 2016/849 se pod naslovom „Seznam oseb iz točke (c) člena 23(1) in točke (c) člena 27(1)“ in podnaslovom „A. Osebe“ naslednji vnosi nadomestijo:

                           Ime

                           Drugo ime

                           Datum uvrstitve na seznam

                           Utemeljitev

                           „4.

                           JON Chol Young
                           tudi: JON Chol Yong

                           Št. potnega lista: 563410192
                           Diplomat DLRK na veleposlaništvu v Angoli.
                           Datum rojstva: 30.4.1975

                           22.1.2018

                           Predstavnik družbe Green Pine Associated Corporation in diplomat DLRK v Angoli.
                           Green Pine je na seznamu ZN zaradi svojih dejavnosti, vključno s kršitvijo embarga ZN na orožje. Družba Green Pine se je tudi pogajala o pogodbah za prenovo plovil angolske mornarice, ki kršijo prepovedi, uvedene z resolucijami Varnostnega sveta Združenih narodov.“


title: Sklep Sveta (EU) 2018/1069 z dne 26. julija 2018 o podpisu, v imenu Unije, in začasni uporabi Protokola o izvajanju Sporazuma o partnerstvu v ribiškem sektorju med Evropsko unijo in Republiko Slonokoščeno obalo (2018–2024)

text:
                  31.7.2018

                  SL

                  Uradni list Evropske unije

                  L 194/1

         SKLEP SVETA (EU) 2018/1069
         z dne 26. julija 2018
         o podpisu, v imenu Unije, in začasni uporabi Protokola o izvajanju Sporazuma o partnerstvu v ribiškem sektorju med Evropsko unijo in Republiko Slonokoščeno obalo (2018–2024)
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti člena 43 v povezavi s členom 218(5) Pogodbe,
         ob upoštevanju predloga Evropske komisije,
         ob upoštevanju naslednjega:

                     (1)

                     Svet je 17. marca 2008 sprejel Uredbo (ES) št. 242/2008 (1) o sklenitvi Sporazuma o partnerstvu v ribiškem sektorju med Republiko Slonokoščeno obalo na eni strani in Evropsko skupnostjo na drugi strani (2) (v nadaljnjem besedilu: Sporazum). Ta sporazum je bil nato tiho podaljšan in še vedno velja.

                     (2)

                     Zadnji protokol k Sporazumu je prenehal veljati 30. junija 2018.

                     (3)

                     Komisija je v imenu Unije s pogajanji dosegla dogovor o novem Protokolu o izvajanju Sporazuma (v nadaljnjem besedilu: Protokol). Protokol je bil parafiran 16. marca 2018.

                     (4)

                     Cilj Protokola je Uniji in Republiki Slonokoščeni obali (v nadaljnjem besedilu: Slonokoščena obala) omogočiti tesnejše sodelovanje pri spodbujanju trajnostne ribiške politike, odgovornega izkoriščanja ribolovnih virov v vodah Slonokoščene obale in prizadevanj Slonokoščene obale za razvoj modrega gospodarstva.

                     (5)

                     Protokol bi bilo treba podpisati.

                     (6)

                     Da bi zagotovili čimprejšnji začetek ribolovnih dejavnosti plovil Unije, bi bilo treba Protokol uporabljati začasno do zaključka postopkov, potrebnih za začetek njegove veljavnosti –

               SPREJEL NASLEDNJI SKLEP:

            Člen 1
            Podpis, v imenu Unije, Protokola o izvajanju Sporazuma o partnerstvu v ribiškem sektorju med Evropsko unijo in Republiko Slonokoščeno obalo se odobri s pridržkom sklenitve navedenega protokola.
            Besedilo Protokola je priloženo temu sklepu.

            Člen 2
            Predsednik Sveta je pooblaščen, da imenuje osebo(-e), pooblaščeno(-e) za podpis Protokola v imenu Unije.

            Člen 3
            V skladu s členom 13 Protokola se Protokol začasno uporablja od datuma njegovega podpisa do zaključka postopkov, potrebnih za začetek njegove veljavnosti.

            Člen 4
            Ta sklep začne veljati dan po objavi v Uradnem listu Evropske unije.

            V Bruslju, 26. julija 2018

                  Za Svet

                  Predsednik

               G. BLÜMEL

            (1)  Uredba Sveta (ES) št. 242/2008 z dne 17. marca 2008 o sklenitvi Sporazuma o partnerstvu v ribiškem sektorju med Evropsko skupnostjo na eni strani in Republiko Slonokoščeno obalo na drugi strani (UL L 75, 18.3.2008, str. 51).

            (2)  UL L 48, 22.2.2008, str. 41.


title: Sklep Sveta (SZVP) 2018/1082 z dne 30. julija 2018 o spremembi Sklepa (SZVP) 2016/610 o misiji Evropske unije za vojaško usposabljanje v Srednjeafriški republiki

text:
                  31.7.2018

                  SL

                  Uradni list Evropske unije

                  L 194/140

         SKLEP SVETA (SZVP) 2018/1082
         z dne 30. julija 2018
         o spremembi Sklepa (SZVP) 2016/610 o misiji Evropske unije za vojaško usposabljanje v Srednjeafriški republiki
         SVET EVROPSKE UNIJE JE –
         ob upoštevanju Pogodbe o Evropski uniji ter zlasti člena 42(4) in člena 43(2) Pogodbe,
         ob upoštevanju predloga visokega predstavnika Unije za zunanje zadeve in varnostno politiko,
         ob upoštevanju naslednjega:

                     (1)

                     Svet je 19. aprila 2016 sprejel Sklep (SZVP) 2016/610 (1), s katerim je ustanovil misijo Evropske unije za vojaško usposabljanje v okviru SVOP v Srednjeafriški republiki (EUTM RCA) z mandatom in referenčnim finančnim zneskom za obdobje 24 mesecev po vzpostavitvi polne operativne zmogljivosti misije, tj. do 19. septembra 2018.

                     (2)

                     Politični in varnostni odbor je po strateškem pregledu misije priporočil, da se mandat misije EUTM RCA spremeni in podaljša do 19. septembra 2020.

                     (3)

                     Sklep Sveta (SZVP) 2016/610 bi bilo treba ustrezno spremeniti.

                     (4)

                     V skladu s členom 5 Protokola o stališču Danske, ki je priložen Pogodbi o Evropski uniji in Pogodbi o delovanju Evropske unije, Danska ne sodeluje pri pripravi in izvajanju sklepov in ukrepov Unije, ki zadevajo obrambo. Danska zato ne sodeluje pri sprejetju tega sklepa, ki zanjo ni zavezujoč in se v njej ne uporablja, ter ne prispeva k financiranju te misije –

               SPREJEL NASLEDNJI SKLEP:

            Člen 1
            Sklep (SZVP) 2016/610 se spremeni:

                        (a)

                        v členu 1(2) se točka (a) nadomesti z naslednjim:

                                    „(a)

                                    strateške nasvete kabinetu predsednika, ministrstvu za obrambo, vojaškemu osebju in oboroženim silam v Srednjeafriški republiki ter nasvete o civilno-vojaškem sodelovanju tudi ministrstvu za notranje zadeve in žandarmeriji;“;

                        (b)

                        v členu 10 se odstavek 2 nadomesti z naslednjim:

                           „2.   Referenčni finančni znesek skupnih stroškov EUTM RCA za obdobje do 19. septembra 2018 je 18 180 000 EUR. Odstotek referenčnega zneska iz člena 25(1) Sklepa (SZVP) 2015/528 znaša 15 % in odstotek iz člena 34(3) navedenega sklepa znaša 60 % za prevzete obveznosti in 15 % za plačilo.

                           3.   Referenčni finančni znesek skupnih stroškov EUTM RCA za obdobje od 20. septembra 2018 do 19. septembra 2020 je 25 439 596 EUR. Odstotek referenčnega zneska iz člena 25(1) Sklepa (SZVP) 2015/528 znaša 0 % in odstotek iz člena 34(3) navedenega sklepa znaša 30 % za prevzete obveznosti in 0 % za plačilo.“;

                        (c)

                        v členu 13 se odstavek 2 nadomesti z naslednjim:

                           „2.   Misija EUTM RCA preneha delovati 19. septembra 2020.“

            Člen 2
            Ta sklep začne veljati na dan sprejetja.

            V Bruslju, 30. julija 2018

                  Za Svet

                  Predsednik

               G. BLÜMEL

            (1)  UL L 104, 20.4.2016, str. 21.


title: Sklep Sveta (SZVP) 2018/1083 z dne 30. julija 2018 o spremembi Skupnega ukrepa 2008/851/SZVP o vojaški operaciji Evropske unije kot prispevku k odvračanju, preprečevanju in zatiranju piratstva in oboroženih ropov pred somalsko obalo

text:
                  31.7.2018

                  SL

                  Uradni list Evropske unije

                  L 194/142

         SKLEP SVETA (SZVP) 2018/1083
         z dne 30. julija 2018
         o spremembi Skupnega ukrepa 2008/851/SZVP o vojaški operaciji Evropske unije kot prispevku k odvračanju, preprečevanju in zatiranju piratstva in oboroženih ropov pred somalsko obalo
         SVET EVROPSKE UNIJE JE –
         ob upoštevanju Pogodbe o Evropski uniji in zlasti člena 42(4) in člena 43(2) Pogodbe,
         ob upoštevanju predloga visokega predstavnika Unije za zunanje zadeve in varnostno politiko,
         ob upoštevanju naslednjega:

                     (1)

                     Svet je 10. novembra 2008 sprejel Skupni ukrep 2008/851/SZVP (1), s katerim je vzpostavil vojaško operacijo EU Atalanta (v nadaljnjem besedilu: Atalanta).

                     (2)

                     Svet je 28. novembra 2016 sprejel Sklep (SZVP) 2016/2082 (2), s katerim je spremenil Skupni ukrep 2008/851/SZVP in operacijo Atalanta podaljšal do 31. decembra 2018.

                     (3)

                     Pri strateškem pregledu operacije Atalanta leta 2018 je bilo ugotovljeno, da bi bilo treba njen mandat podaljšati do 31. decembra 2020.

                     (4)

                     V skladu s členom 50(2) Pogodbe je Združeno kraljestvo Velika Britanija in Severna Irska 29. marca 2017 uradno obvestilo Evropski svet o svoji nameri, da izstopi iz Evropske unije.

                     (5)

                     Ob upoštevanju člena 50(3) Pogodbe bi bilo treba od 29. marca 2019 ob 12.00 po srednjeevropskem času dalje imenovati novega poveljnika operacije EU in določiti nov operativni štab EU, vključno s Centrom za varnost na morju Afriškega roga (MSCHOA).

                     (6)

                     Politični in varnostni odbor se je 19. junija 2018 strinjal s ponudbo Španije in Francije glede prenosa strukture za poveljevanje in nadzor v okviru operacije Atalanta.

                     (7)

                     Državi članici, ki dasta na voljo nove strukture za poveljevanje, bi morali biti upravičeni do financiranja skupnih stroškov na podlagi Sklepa Sveta (SZVP) 2015/528 (3) o določitvi mehanizma za upravljanje financiranja skupnih stroškov operacij Unije, ki so vojaškega ali obrambnega pomena.

                     (8)

                     Skupni ukrep 2008/851/SZVP bi bilo treba ustrezno spremeniti.

                     (9)

                     V skladu s členom 5 Protokola št. 22 o stališču Danske, ki je priložen Pogodbi o Evropski uniji in Pogodbi o delovanju Evropske unije, Danska ne sodeluje pri pripravi in izvajanju sklepov in ukrepov Unije, ki zadevajo obrambo. Danska ne sodeluje pri izvajanju tega sklepa in ne prispeva k financiranju operacije –

               SPREJEL NASLEDNJI SKLEP:

            Člen 1
            Skupni ukrep 2008/851/SZVP se spremeni:

                        (1)

                        člen 3 se nadomesti z naslednjim:

                           „Člen 3
                           Imenovanje poveljnika operacije EU
                           Viceadmiral Antonio MARTORELL LACAVE se kot naslednik generalmajorja Charlija STICKLANDA OBE RM imenuje za poveljnika operacije EU od 29. marca 2019 ob 12.00 po srednjeevropskem času dalje.“;

                        (2)

                        člen 4 se nadomesti z naslednjim:

                           „Člen 4
                           Določitev operativnega štaba EU

                              1.   Operativni štab EU je do 29. marca 2019 ob 12.00 po srednjeevropskem času v Northwoodu v Združenem kraljestvu.

                              2.   Od 29. marca 2019 ob 12.00 po srednjeevropskem času dalje je operativni štab EU v kraju Rota v Španiji, z izjemo Centra za varnost na morju Afriškega roga (MSCHOA), ki je v Brestu v Franciji.“;

                        (3)

                        v členu 14 se doda naslednji odstavek:

                           „6.   Referenčni finančni znesek za skupne stroške vojaške operacije EU za obdobje od 1. januarja 2019 do 31. decembra 2020 je 11 777 000 EUR. Odstotek referenčnega zneska iz člena 25(1) Sklepa (SZVP) 2015/528 je 0 %.“;

                        (4)

                        vstavi se naslednji člen:

                           „Člen 14a
                           Prehodni finančni dogovori

                              1.   Od 1. septembra 2018 se stroški poveljnika operacije EU, imenovanega v skladu s členom 3, in operativnega štaba EU iz člena 4(2) financirajo v skladu s Sklepom (SZVP) 2015/528.

                              2.   Svet pooblašča Španijo in Francijo za predhodno financiranje stroškov iz odstavka 1 in povračilo teh stroškov v skladu s členom 27 Sklepa Sveta (SZVP) 2015/528.“;

                        (5)

                        v členu 16 se odstavek 3 nadomesti z naslednjim:

                           „3.   Vojaška operacija EU se zaključi 31. decembra 2020.“

            Člen 2
            Ta sklep začne veljati na dan sprejetja.

            V Bruslju, 30. julija 2018

                  Za Svet

                  Predsednik

               G. BLÜMEL

            (1)  Skupni ukrep Sveta 2008/851/SZVP z dne 10. novembra 2008 o vojaški operaciji Evropske unije kot prispevku k odvračanju, preprečevanju in zatiranju piratstva in oboroženih ropov pred somalsko obalo (UL L 301, 12.11.2008, str. 33).

            (2)  Sklep Sveta (SZVP) 2016/2082 z dne 28. novembra 2016 o spremembi Skupnega ukrepa 2008/851/SZVP o vojaški operaciji Evropske unije kot prispevku k odvračanju, preprečevanju in zatiranju piratstva in oboroženih ropov pred somalsko obalo (UL L 321, 29.11.2016, str. 53).

            (3)  Sklep Sveta (SZVP) 2015/528 z dne 27. marca 2015 o določitvi mehanizma za upravljanje financiranja skupnih stroškov operacij Evropske unije, ki so vojaškega ali obrambnega pomena (Athena), in o razveljavitvi Sklepa 2011/871/SZVP (UL L 84, 28.3.2015, str. 39).


title: Sklep Sveta (SZVP) 2018/1084 z dne 30. julija 2018 o posodobitvi seznama oseb, skupin in subjektov, za katere se uporabljajo členi 2, 3 in 4 Skupnega stališča 2001/931/SZVP o uporabi posebnih ukrepov za boj proti terorizmu, ter o razveljavitvi Sklepa (SZVP) 2018/475

text:
                  31.7.2018

                  SL

                  Uradni list Evropske unije

                  L 194/144

         SKLEP SVETA (SZVP) 2018/1084
         z dne 30. julija 2018
         o posodobitvi seznama oseb, skupin in subjektov, za katere se uporabljajo členi 2, 3 in 4 Skupnega stališča 2001/931/SZVP o uporabi posebnih ukrepov za boj proti terorizmu, ter o razveljavitvi Sklepa (SZVP) 2018/475
         SVET EVROPSKE UNIJE –
         ob upoštevanju Pogodbe o Evropski uniji in zlasti člena 29 Pogodbe,
         ob upoštevanju predloga visokega predstavnika Unije za zunanje zadeve in varnostno politiko,
         ob upoštevanju naslednjega:

                     (1)

                     Svet je 27. decembra 2001 sprejel Skupno stališče 2001/931/SZVP (1).

                     (2)

                     Svet je 21. marca 2018 sprejel Sklep (SZVP) 2018/475 (2) o posodobitvi seznama oseb, skupin in subjektov, za katere se uporabljajo členi 2, 3 in 4 Skupnega stališča 2001/931/SZVP (v nadaljnjem besedilu: seznam).

                     (3)

                     V skladu s členom 1(6) Skupnega stališča 2001/931/SZVP je treba imena oseb, skupin in subjektov s seznama redno pregledovati, da se preveri, ali obstajajo razlogi za njihovo ohranjanje na seznamu.

                     (4)

                     V tem sklepu je izid pregleda, ki ga je opravil Svet v zvezi z osebami, skupinami in subjekti, za katere se uporabljajo členi 2, 3 in 4 Skupnega stališča 2001/931/SZVP.

                     (5)

                     Svet je preveril, da so pristojni organi iz člena 1(4) Skupnega stališča 2001/931/SZVP sprejeli odločitve v zvezi z vsemi osebami, skupinami in subjekti s seznama, v katerih so ugotovili, da so bili ti vpleteni v teroristična dejanja v smislu člena 1(2) in (3) Skupnega stališča 2001/931/SZVP. Svet je tudi sklenil, da bi morali za osebe, skupine in subjekte, za katere se uporabljajo členi 2, 3 in 4 Skupnega stališča 2001/931/SZVP, še naprej veljati posebni omejevalni ukrepi iz navedenega skupnega stališča.

                     (6)

                     Seznam bi bilo treba ustrezno posodobiti, Sklep (SZVP) 2018/475 pa razveljaviti –

               SPREJEL NASLEDNJI SKLEP:

            Člen 1
            Seznam oseb, skupin in subjektov, za katere se uporabljajo členi 2, 3 in 4 Skupnega stališča 2001/931/SZVP, je v Prilogi k temu sklepu.

            Člen 2
            Sklep (SZVP) 2018/475 se razveljavi.

            Člen 3
            Ta sklep začne veljati dan po objavi v Uradnem listu Evropske unije.

            V Bruslju, 30. julija 2018

                  Za Svet

                  Predsednik

               G. BLÜMEL

            (1)  Skupno stališče Sveta 2001/931/SZVP z dne 27. decembra 2001 o uporabi posebnih ukrepov za boj proti terorizmu (UL L 344, 28.12.2001, str. 93).

            (2)  Sklep Sveta (SZVP) 2018/475 z dne 21. marca 2018 o posodobitvi seznama oseb, skupin in subjektov, za katere se uporabljajo členi 2, 3 in 4 Skupnega stališča 2001/931/SZVP o uporabi posebnih ukrepov za boj proti terorizmu, in razveljavitvi Sklepa (SZVP) 2017/1426 (UL L 79, 22.3.2018, str. 26).

            PRILOGA

               Seznam oseb, skupin in subjektov iz člena 1

            I.   OSEBE

                        1.

                        ABDOLLAHI Hamed (alias Mustafa Abdullahi), rojen 11.8.1960 v Iranu. Številka potnega lista: D9004878.

                        2.

                        AL-NASSER, Abdelkarim Hussein Mohamed, rojen v Al Ihsi (Saudova Arabija). Državljan Saudove Arabije.

                        3.

                        AL YACOUB, Ibrahim Salih Mohammed, rojen 16.10.1966 v Tarutu (Saudova Arabija). Državljan Saudove Arabije.

                        4.

                        ARBABSIAR Manssor (alias Mansour Arbabsiar), rojen 6.3.1955 ali 15.3.1955 v Iranu. Državljan Irana in Združenih držav Amerike. Številka potnega lista: C2002515 (Iran). Številka potnega lista: 477845448 (ZDA). Številka nacionalne osebne izkaznice: 07442833, datum izteka veljavnosti: 15.3.2016. (Vozniško dovoljenje ZDA.)

                        5.

                        BOUYERI, Mohammed (alias Abu ZUBAIR, alias SOBIAR, alias Abu ZOUBAIR), rojen 8.3.1978 v Amsterdamu (Nizozemska).

                        6.

                        EL HAJJ, Hassan Hassan, rojen 22.3.1988 v kraju Zaghdraiya, Sidon, Libanon. Državljan Kanade. Številka potnega lista: JX446643 (Kanada).

                        7.

                        IZZ-AL-DIN, Hasan (alias GARBAYA, Ahmed, alias SA-ID, alias SALWWAN, Samir), Libanon, rojen leta 1963 v Libanonu. Državljan Libanona.

                        8.

                        MELIAD, Farah, rojen 5.11.1980 v Sydneyju (Avstralija). Državljan Avstralije. Številka potnega lista: M2719127 (Avstralija).

                        9.

                        MOHAMMED, Khalid Shaikh (alias ALI, Salem, alias BIN KHALID, Fahd Bin Adballah, alias HENIN, Ashraf Refaat Nabith, alias WADOOD, Khalid Adbul), rojen 14.4.1965 ali 1.3.1964 v Pakistanu. Številka potnega lista: 488555.

                        10.

                        ȘANLI, Dalokay (alias Sinan), rojen 13.10.1976 v Pülümüru (Turčija).

                        11.

                        SHAHLAI Abdul Reza (alias Abdol Reza Shala'i, alias Abd-al Reza Shalai, alias Abdorreza Shahlai, alias Abdolreza Shahla'i, alias Abdul-Reza Shahlaee, alias Hajj Yusef, alias Haji Yusif, alias Hajji Yasir, alias Hajji Yusif, alias Yusuf Abu-al-Karkh), rojen okoli leta 1957 v Iranu. Naslova: (1) Kermanshah, Iran; (2) vojaško oporišče Mehran, provinca Ilam, Iran.

                        12.

                        SHAKURI Ali Gholam, rojen okoli leta 1965 v Teheranu, Iran.

                        13.

                        SOLEIMANI Qasem (alias Ghasem Soleymani, alias Qasmi Sulayman, alias Qasem Soleymani, alias Qasem Solaimani, alias Qasem Salimani, alias Qasem Solemani, alias Qasem Sulaimani, alias Qasem Sulemani), rojen 11.3.1957 v Iranu. Državljan Irana. Številka potnega lista: 008827 (iranski, diplomatski), izdan leta 1999. Naziv: generalmajor.

                  II.   SKUPINE IN SUBJEKTI

                        1.

                        „Abu Nidal Organisation“ (Organizacija Abu Nidal) – „ANO“ (alias „Fatah Revolutionary Council“ (Revolucionarni svet Fataha), alias „Arab Revolutionary Brigades“ (Arabske revolucionarne brigade), alias „Black September“ (Črni september), alias „Revolutionary Organisation of Socialist Muslims“ (Revolucionarna organizacija socialističnih muslimanov).

                        2.

                        „Al-Aqsa Martyr's Brigade“ (Brigada mučenikov Al Akse).

                        3.

                        „Al-Aksa e.V.“.

                        4.

                        „Babbar Khalsa“.

                        5.

                        „Communist Party of the Philippines“ (Komunistična stranka Filipinov), vključno z „New People's Army“ (Nova ljudska vojska) – „NPA“, Filipini.

                        6.

                        „Gama'a al-Islamiyya“ (alias „Al-Gama'a al-Islamiyya“) („Islamic Group“ (Islamistična skupina) – „IG“).

                        7.

                        „İslami Büyük Doğu Akıncılar Cephesi“ – „IBDA-C“ („Great Islamic Eastern Warriors Front“ (Fronta islamskih bojevnikov velikega vzhoda)).

                        8.

                        „Hamas“, vključno s „Hamas-Izz al-Din al-Qassem“.

                        9.

                        „Hizballah Military Wing“ (vojaško krilo Hezbolaha) (alias „Hezbollah Military Wing“, alias „Hizbullah Military Wing“, alias „Hizbollah Military Wing“, alias „Hezballah Military Wing“, alias „Hisbollah Military Wing“, alias „Hizbu'llah Military Wing“, alias „Hizb Allah Military Wing“, alias „Jihad Council“ (in vse enote, ki mu poročajo, vključno s službo za zunanjo varnost)).

                        10.

                        „Hizbul Mudjahideen“ – „HM“.

                        11.

                        „Khalistan Zindabad Force“ (Skupina Kalistan Zindabad) – „KZF“.

                        12.

                        „Kurdistan Workers' Party“ (Delavska stranka Kurdistana) – „PKK“ (alias „KADEK“, alias „KONGRA-GEL“).

                        13.

                        „Liberation Tigers of Tamil Eelam“ (Osvobodilni tigri tamilskega Eelama) – „LTTE“.

                        14.

                        „Ejército de Liberación Nacional“ (Nacionalna osvobodilna vojska).

                        15.

                        „Palestinian Islamic Jihad“ (Palestinski islamski džihad) – „PIJ“.

                        16.

                        „Popular Front for the Liberation of Palestine“ (Ljudska fronta za osvoboditev Palestine) – „PFLP“.

                        17.

                        „Popular Front for the Liberation of Palestine – General Command“ (Ljudska fronta za osvoboditev Palestine – splošno poveljstvo) (alias „PFLP – General Command“ (PFLP – splošno poveljstvo)).

                        18.

                        „Devrimci Halk Kurtuluș Partisi-Cephesi“ – „DHKP/C“ (alias „Devrimci Sol“ („Revolutionary Left“ (Revolucionarna levica)), alias „Dev Sol“) (Revolucionarna ljudska osvobodilna vojska/fronta/stranka)).

                        19.

                        „Sendero Luminoso“ – „SL“ (Sijoča pot).

                        20.

                        „Teyrbazen Azadiya Kurdistan“ – „TAK“ (alias „Kurdistan Freedom Falcons“, alias „Kurdistan Freedom Hawks“ (Kurdistanski sokoli svobode)).


title: Sklep Sveta (SZVP) 2018/1085 z dne 30. julija 2018 o spremembi Sklepa 2014/145/SZVP o omejevalnih ukrepih v zvezi z ukrepi, ki spodkopavajo ali ogrožajo ozemeljsko nedotakljivost, suverenost in neodvisnost Ukrajine

text:
                  31.7.2018

                  SL

                  Uradni list Evropske unije

                  L 194/147

         SKLEP SVETA (SZVP) 2018/1085
         z dne 30. julija 2018
         o spremembi Sklepa 2014/145/SZVP o omejevalnih ukrepih v zvezi z ukrepi, ki spodkopavajo ali ogrožajo ozemeljsko nedotakljivost, suverenost in neodvisnost Ukrajine
         SVET EVROPSKE UNIJE JE –
         ob upoštevanju Pogodbe o Evropski uniji in zlasti člena 29 Pogodbe,
         ob upoštevanju Sklepa Sveta 2014/145/SZVP z dne 17. marca 2014 o omejevalnih ukrepih v zvezi z ukrepi, ki spodkopavajo ali ogrožajo ozemeljsko nedotakljivost, suverenost in neodvisnost Ukrajine (1), in zlasti člena 3(1) Sklepa,
         ob upoštevanju predloga visokega predstavnika Unije za zunanje zadeve in varnostno politiko,
         ob upoštevanju naslednjega:

                     (1)

                     Svet je 17. marca 2014 sprejel Sklep 2014/145/SZVP.

                     (2)

                     V skladu s politiko Unije o nepriznavanju nezakonite priključitve Krima in Sevastopola Svet meni, da je izgradnja mostu Kerč dodatno dejanje, ki spodkopava ozemeljsko nedotakljivost, suverenost in neodvisnost Ukrajine.

                     (3)

                     Izgradnja tega mostu in njegovo uradno odprtje 15. maja 2018 sta ključni simbolični potezi pri krepitvi nadzora Ruske federacija nad nezakonito priključenima Krimom in Sevastopolom ter nadaljnji izolaciji polotoka od Ukrajine.

                     (4)

                     Zaradi navedenega bi bilo treba na seznam oseb, subjektov in organov, za katere veljajo omejevalni ukrepi iz Priloge k Sklepu 2014/145/SZVP, uvrstiti dodatne subjekte.

                     (5)

                     Prilogo k Sklepu 2014/145/SZVP bi bilo zato treba ustrezno spremeniti –

               SPREJEL NASLEDNJI SKLEP:

            Člen 1
            Subjekti s seznama iz Priloge k temu sklepu se dodajo na seznam iz Priloge k Sklepu 2014/145/SZVP.

            Člen 2
            Ta uredba začne veljati na dan objave v Uradnem listu Evropske unije.

            V Bruslju, 30. julija 2018

                  Za Svet

                  Predsednik

               G. BLÜMEL

            (1)  UL L 78, 17.3.2014, str. 16.

            PRILOGA
            Seznam subjektov iz člena 1:

                           Ime

                           Podatki o istovetnosti

                           Utemeljitev

                           Datum uvrstitve na seznam

                           „42.

                           Delniška družba Inštitut Giprostrojmost – Sankt Peterburg
                           АО Институт Гипростроймост – Санкт-Петербург

                           Naslov:

                                       Jabločkova ulica 7

                                       Sankt Peterburg

                                       197198 Rusija

                                       Spletno mesto: http://gpsm.ru

                                       E-naslov: office@gpsm.ru

                           Delniška družba Inštitut Giprostrojmost iz Sankt Peterburga je z oblikovanjem mostu sodelovala pri izgradnji mostu Kerč, ki povezuje Rusijo z nezakonito priključenim Krimskim polotokom,. S tem podpira konsolidacijo nezakonito priključenega Krimskega polotoka k Ruski federaciji, kar dodatno spodkopava ozemeljsko nedotakljivost, suverenost in neodvisnost Ukrajine.

                           31.7.2018

                           43.

                           Javna delniška družba Mostotrest
                           ПАО Мостотрест

                           Naslov:

                                       Ulica Barklaja 6

                                       zgradba 5 Moskva

                                       121087 Rusija

                           Javna delniška družba Mostotrest je aktivno sodelovala pri izgradnji mostu Kerč prek državne pogodbe za vzdrževanje mostu, ki povezuje Rusijo z nezakonito priključenim Krimskim polotokom. Poleg tega je v lasti posameznika (Arkadij Rotenberg), ki je že uvrščen na seznam zaradi dejavnosti, ki spodkopavajo nedotakljivost Ukrajine (oseba št. 92 v tej prilogi). Podjetje torej podpira konsolidacijo nezakonito priključenega Krimskega polotoka k Ruski federaciji, kar dodatno spodkopava ozemeljsko nedotakljivost, suverenost in neodvisnost Ukrajine

                           31.7.2018

                           44.

                           Delniška družba Ladjedelnica Zaliv
                           Судостроительный завод ‚Залив‘

                           Naslov:

                                       Ulica tankistov 4

                                       298310 Kerč

                                       Republika Krim

                                       Spletno mesto: http://zalivkerch.com

                           Delniška družba Ladjedelnica Zaliv je aktivno sodelovala pri izgradnji nove železnice do mostu Kerč, ki povezuje Rusijo z nezakonito priključenim Krimskim polotokom. S tem podpira konsolidacijo nezakonito priključenega Krimskega polotoka k Ruski federaciji, kar dodatno spodkopava ozemeljsko nedotakljivost, suverenost in neodvisnost Ukrajine

                           31.7.2018

                           45.

                           Družba Strojgazmontaž (skupina SGM)
                           ООО Стройгазмонтаж
                           (груп СГМ)

                           Naslov:

                                       Prospekt Vernadskogo 53

                                       Moskva

                                       119415 Rusija

                                       Spletno mesto: www.ooosgm.com

                           Družba Strojgazmontaž (skupina SGM) je aktivno sodelovala pri izgradnji mostu Kerč prek državne pogodbe za izgradnjo mostu, ki povezuje Rusijo z nezakonito priključenim Krimskim polotokom.
                           Poleg tega je v lasti posameznika (Arkadij Rotenberg), ki je že uvrščen na seznam zaradi dejavnosti, ki spodkopavajo nedotakljivost Ukrajine (oseba št. 92 v tej prilogi). Podjetje torej podpira konsolidacijo nezakonito priključenega Krimskega polotoka k Ruski federaciji, kar dodatno spodkopava ozemeljsko nedotakljivost, suverenost in neodvisnost Ukrajine

                           31.7.2018

                           46.

                           Družba Strojgazmontaž Most OOO
                           Стройгазмонтаж-Мост

                           Naslov:

                                       Ulica Barklaja 6, zgradba 7 Moskva

                                       121087 Rusija

                                 Registrska številka: 1157746088170
                           Davčna številka: 7730018980
                           Spletno mesto: http://kerch-most.ru/tag/sgam-most
                           E-naslov: kerch-most@yandex.ru

                           Družba Strojgazmontaž Most OOO je podružnica glavnega izvajalca Strojgazmontaž, ki upravlja projekt izgradnje mostu čez ožino Kerč. Poleg tega je v lasti posameznika (Arkadij Rotenberg), ki je že uvrščen na seznam zaradi dejavnosti, ki spodkopavajo nedotakljivost Ukrajine (oseba št. 92 v tej prilogi). Podjetje torej podpira konsolidacijo nezakonito priključenega Krimskega polotoka k Ruski federaciji, kar dodatno spodkopava ozemeljsko nedotakljivost, suverenost in neodvisnost Ukrajine

                           31.7.2018

                           47.

                           Javna delniška družba VAD
                           AKCIONERNOE OBŠČESTVO VAD
                           АО ‚ВАД‘

                           Naslov:
                           Ulica Černyševskego 133, Vologda, Vologodska oblast 160019 Rusija
                           Graždanskij prospekt 122, korp. 5, lit. A, Sankt Peterburg, 195267 Rusija
                           Registrska številka: 1037804006811 (Rusija)
                           Davčna številka: 7802059185
                           Spletno mesto: www.zaovad.com
                           E-naslov: office@zaovad.com

                           Javna delniška družba VAD je glavni izvajalec pri izgradnji avtoceste Tavrida na Krimu, veste preko mostu Kerč ter cest za dostop do njega. Avtocesta Tavrida bo omogočila dostop do Krima s sistemom na novo izgrajenih cest, ki se uporabljajo kot osnovna povezava z mostom Kerč. Javna delniška družba VAD torej podpira konsolidacijo nezakonito priključenega Krimskega polotoka k Ruski federaciji, kar dodatno spodkopava ozemeljsko nedotakljivost, suverenost in neodvisnost Ukrajine

                           31.7.2018“


Odločba Komisije z dne 08/08/2018 o razglasitvi združljivosti koncentracije s skupnim trgom (Zadeva št. COMP/M.9018 - Cerberus / WFS) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 24/08/2018 o razglasitvi združljivosti koncentracije s skupnim trgom (Zadeva št. COMP/M.9027 - Fosun International Limited / FFT Gesellschaft mbH) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 23/08/2018 o razglasitvi združljivosti koncentracije s skupnim trgom (Zadeva št. COMP/M.9058 - Sonae SGPS, SA / Sonae Sierra SGPS, SA) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)